10:07 - 07/06/2021 77 جار خوێندراوەتەوە\nئەگەر بە دە پۆینت بیپێوین، شەڕ ئەگەری ئەخیرەو ئەوەیە کە بە نۆ ڕێگا، خۆتی لێ لائەدەیت و لە خاڵی دەشدا، هێشتا تۆ هەر نایکەیت، بەڵکو ئیتر ئەو خۆی ڕووئەدا. کاتێ کە وات کرد، ئیتر شەڕەکە ڕوو نادات، یان تەنیا لە دۆخی ڕەوای خۆیدا ڕووئەدا. جگە لەوێش، لە هەر خاڵێکی تردا ڕووبدا، ئیتر هەر بەشێکە لە ناڕەوایی. ناڕەواییش ناتوانێ نوێنەرایەتی قەزییەی ڕەوا بکات، بۆیە شۆڕشەکانی ئێمە، نەیانتوانیوە بیکەن و خۆشیان هەر بوونەتەوە بە ناڕەوایی و بە ستەمێکی تر!\nعەقڵی ئاگا، ئەوەیە کە لە ئەگەری ئەخیردا ئەکەوێتە شەڕەوەو عەقڵی ناگا ئەوەیە، کە لە ئەگەری یەکەم و دووەمدا خۆی تێناوە. ئا لێرەشدا کوردو دوژمنەکانی، لەسەر هەمان عەقڵن، بۆیە هەمیشە پێکەوە، شەریکی هەمان شەڕو ستەمکاری و ناڕەوایین!\nئەسڵەن عەقڵی ئاگا، شەڕ ناکاو کاتێکیش کە ئەکەوێتە ناوی، ئەوە شەڕ نیە ڕووئەدا، ئەوە حەقە ڕووئەدا. کاری تۆش هەرئەوەیە کە نەیەڵی بکەویتە ناو ناحەقیی. کاتێکیش کە ئەم کارەت بە باشی کرد، ئیتر تۆ ئەکەوێتە ناو حەق، نەك ناو شەڕ. ئیتر تۆ لەگەڵ تەرەفی بەرامبەردا هاوشێوە نیت و لەگەڵیدا نابێتە شەریکی هەمان ستەم و ناڕەوایی. بەڵکو تۆ لای خۆتەوە، خەریکی ڕەوایەتییت و کارت بەسەر ئەویترەوە نیە کە خەریکی ناڕەواییە. یەعنی ئەگەرچی هەردوکتان لە هەمان شەڕدان، بەڵام لە دوو ئاستی جیاوازی ئەخلاقیی و ئاگاییدان!\nعەقڵی ژمارە یەك، عەقڵی هێزەو ئەوەیە کە ڕاستەوخۆ، لەغەریزەی هێزو سوڵتەو زاڵێتی و سەپاندنەوە، کێشەکانی چارەسەر ئەکات. (کە لەڕاستیدا چارەسەری ناکات، بەڵکو دروستیان ئەکات) چونکە ئەم ئاستەی عەقڵ، شوێنی ستەمکردن و دروستکردنی کێشەکانە، نەك شوێنی چارەسەرکردنیان!\nعەقڵی ژمارە دوو، تەنیا کاردانەوەی عەقڵی ژمارە یەکەو وەکو کەو بۆی ئەسەنێتەوە. لێرەشدا ململانێ ی کوردو دوژمنەکانی، هەروەها ململانێ ی ناوخۆی کورد، لەسەر ئەم دوو ئاستەی عەقڵەو هێشتا لەم ناوچەیەدا، هیچ کام لە تەرەفەکانی ململانێ، نەگەیشتوونەتە ئەو عەقڵەی کە ڕەواترین شوێنی ململانێیە!\nشوێنێك هەیە، ئا لەوێدا پێویستە جیاوازبیت لەویترو ئەگەر لەوێدا جیاواز نەبیت، ئیتر هەموو جیاوازییەکانی تر، تەنیا فشەو ڕووکەشەو کە واشبوو، ئیتر هەم داگیرکەرو داگیرکراو، هەم شۆڕش و خیانەت، هەم دەسەڵات و موعارەزە، هەم ئیسلامی و علمانی، هەم پارتی و پەکەکە.. هەمووی وەکو یەکی لێدێتەوە. ئەو شوێنەش دوو ئاستەکەی خوارەوەی عەقڵە، کە ناشکوری نەبێ هەموومان لەوێداین!\nکە ئەوێ، شوێنی گڕێ و عوقدەکانە. شوێنی دەمارگیری و دۆگمایە. شوێنی بت و کۆیلەکانە. شوێنی ڕق و جیاکارییە. شوێنی فریشتاندن و شەیتاندن و ڕەشوسپی کردنی دنیایە. شوێنی بوونی مێگەلەکان و نەبوونی تاكە ئازادەکانە. شوێنی عەقڵێکە کە لەبری هەمووان بیرئەکاتەوەو شوێنی نەبوونی خودی عەقڵی بیرکەرەوەیە.\nجا گرنگە مرۆڤ بە بیرکردنەوەو بەکارهێنانی عەقڵی خۆی، بچێتە دەرەوەی میگەڵەکان و کۆتایی بەوە بهێنێ، کە لەبری ئەو بیربکرێتەوە. گرنگە مرۆڤ، بە "خۆ ڕەخنەکردن" خۆی لە دۆخی فریشتەیی ڕزگارکاو بچێتە ئاستی بەرپرسیارێتی مرۆیی و ئیتر بەرپرسیارێتییەکە هەڵنەداتە سەر شانی ئەوێکی شەیتان. لەبری شەڕو چەلەحانێ ی بەرگریکردن لە بتەکانیش، گرنگە هەر یەکەو بتی خۆی بشکێنێ و هەمووش لەوێوە، بکەوینە ناو ئازادی و هۆشیاریی و هاوبەشی و گفتوگۆ. ئاخر بە بتەوە ئازادی و هۆشیاریی نیەو هاوبەشی و گفتوگۆش دروست نابێ!\nتاکی ئازاد ئەوەنیە کە هەریەکەو لە ئاوازێك ئەخوێنێ و هیچ ڕەبتێکی بەویترەوە نیە. بەڵکو ئەوەیە کە هەریەکەو لەناو ئازادیی و هۆشیاریی خۆیدا، ئەگاتە ناسینی شتە هاوبەش و گشتییەکان. مێگەلیش ئەوەیە، کە کۆیلەکان، وەهمەکەی خۆیان و بت و دۆگماکەی خۆیان، لێئەبێ بە شتە گشتی و هاوبەشەکەو خۆیان یەکسان ئەکەن بە هەموو!\nمەسەلەن خۆی یەکسان ئەکات بە هەموو دین یان بە هەموو نەتەوە یان بە بەرەی گەل و بە هەموو خەڵك.. جا چونکە هەموو خۆیەکسانکردنێك بە هەموو، فاشیستانەیەو پێشێلی جیاوازی و سنوری ئەوانیترە،، ئیتر ئەم مێگەلانە، بەر یەك ئەکەون و لەو پێکادانەشدا، هەریەکەیان خۆی زۆر پێ عاقڵترو جیاوازترە لەویتر، لەکاتێکا هەموویان لە هەمان ناگاییدان. وە هەریەکەیان پێیوایە چاکی ئەکات، لەکاتێکدا هەموویان لە هەمان پرۆسەی خراپکردندان.\nئیتر لە هەموو ئاڕاستەو ڕەنگەکانەوە، فاشیزمێکت هەیە، لێوانلێوە لە نەفەسی قۆرخکردنی حەقیقەت و لە نەفەسی ڕق و سڕینەوەی ئەوانیتر. ئیتر هەر یەکەو جەمال عەبدوڵای بت و دۆگماکەی خۆیەتی و تێگیراوە لەگەڵ جەمال عەبدوڵای تەرەفەکەی ترداو هەمووشیان پێکەوە، پێیان ناوە بەوەدا کە هاوبەش و گشتییەو دەستیان گرتووە بەوەوە کە نزم و حیزبی و ئایدۆلۆژی و سایکۆلۆژییە.هەڵبەتە ئەو جەمالە ئاماژە نیە بۆ کەسێك، بەڵکو ئاماژەیە بۆ مۆدێلێك لە (ژەهر ڕشتن) کە هەموو حیزب و ئایدۆلۆژیاکان هەیانەو ئا لەم کاتەشدا کە پارتی و پەکەکە تێکگیراون، ئیتر من دوای تەواوکردنی ئەم نوسینە، ڕێك دەسئەکەم بە ئەنفرێندکردنی جەمالەکانی هەردولا.\nئینجا (کوردستان یەکە) لە ئاگایی و هەستی گشتی کوردبووندا، نەك بۆ هەژموونگەرایی حیزبی و کلك درێژکردنی پارتی و پەکەکە بۆ ناو هەموو پارچەکان.\n(کوردستان یەکە) بۆ ئەوەی من لە باشورەوە خەمی ڕوژئاوامبێت، نەك بۆ ئەوەی پارتی تەجروبەی دووئیدارەیی و فیفتی بە فیفتی ئێرە بگوازێتەوە بۆ ئەوێ.\n(کودستان یەکە) بۆ ئەوەی من لە هەولێرەوە، دڵم لای ئامەدبێ، نەك بۆ ئەوەی پەکەکە، شەڕەکانی ئەوێ بهێنێتە ئێرەو کونێکی تر بکاتە ئەو شەرواڵەی، کە خۆی هەزار کونی تێدایە.\n(کوردستان یەکە) بۆ ئەوەی ئەمە، هەستێکی هاوبەش و گشتی بێت و خۆشبەختانەش کە هەیەو وایە. بەڵام کێشەکە ئەوەیە، حیزبەکان تێکی ئەدەن و ئەم باڵا گشتییەت، بۆ ئەکەنەوە بە گرگنییەکی حیزبی.\nکێشەی کورد، نەبوونی سەقافەتی پێکەوەژیانەو قەزییەکەشی هەر لەناو پێکەوەژیاندا حەل ئەبێت. بۆیە کاتێ پێکهاتەی تورکمان، داوای مافێکی خۆیان ئەکەن (بە نیەت سافیی بێت، یان بە تەحریکی موخابەراتیی) پێویست ناکات کورتانی فاشیزم فڕێدەین و ڕێك یەکسان ببینەوە بەو تورکە فاشیستەی، کە هەر بە بیستنی مافەکانی کورد، یاتاغی ئەسوڕێت. سەقافەتی پێکەوەژیانیش، ئەوەنیە کە لەوی داوا ئەکەیت، ئەوەیە کە لە خۆتدا بەرجەستەی ئەکەیت. کاتێ کە لە خۆتدا بەرجەستەی ناکەیت و لەوی داوائەکەیت، ئیتر ئەمە درۆیەو ئەچێتە چوارچێوەی (کلمة الحق یراد بها الباطل).\nمەسەلەن ئێمە هەمیشە بە عەرەبەکان ئەڵێین، جارێ خۆتان مافی کوردو ئەمازیغەکان بدەن، ئینجا باسی ماف و مەزڵومییەتی فەلەستینییەکان بکەن. دەی ئەمە بۆ پێکهاتەکانی ناو کۆمەڵگا ڕەنگاوڕەنگەکەی خۆشمان هەر ڕاستەو ئێمەش هەر ئەبێ وابکەین! یان هەمیشە لە بەغدا، داوای شەراکەت و هاوبەشی و فرەیی ئەکەین و خۆمان لە هەولێرو سلێمانی تاكڕەوانە حوکم ئەکەین! یان ئەمانەوی کورد، لە دەستورو سرودو ئاڵاو هەموو پنتێکی عێراقی نوێدا هەبێ و کەچی ئەگەر هەمان داوا، عەرەبەکانی کەرکوك و تورکمانەکانی هەولێر لێمانی بکەن، بە کفری ئەزانین! یان کۆمەڵگای کوردستان فرەباوەڕییە، کەچی داوای دەستورێکی ئیسلامیی بۆ ئەکەین، بەبیانووی زۆرینەی موسوڵمان. دەی ئەگەر سبەینێ زۆرینەی کۆمەڵگا چوونە سەر دینەکەی پیرلوقمان، ئایا ئیسلامیی و موسوڵمانەکان، ئەوکاتیش هەر قبوڵیانە دەستورەکە دینی و بە زۆرینە بێت؟ یان لە ئەوروپای "زۆرینە مەسیحیی"، ئەوە باشە کە دەستورەکان علمانین و هەموو هاوڵاتی یەکسانین، یان دەستور مەسیحیبووایەو موسوڵمانەکان هاوڵاتی پلەدوو بوونایە؟\nباشترین بەرگری بەرامبەر تورکیاو ئێران و کۆی داگیرکارە دەرەکییەکان، ئازادبوونە لە هەژموونی داگیرکارە ناوخۆییەکان. کە لێرەدا حیزب و ئایدۆلۆژیاکان، درێغییان نەکردوەو هەر یەکەو لایەکی کۆمەڵگای داگیرکردوەو عەقڵ و ئیرادەی بەشێکی ئینسانەکانی لەکارخستووە. ئەم هەموو ئینسانە پووچ و خەسارەش، هەریەکەو لە ڕێگەی مێگەلەکەی خۆیەوە، ئەکەوێتەوە ناو ئەجندایەکی دەرەکیی و بەمجۆرە ئیتر هەموومان، هەر خەریکی ئەوەین کە دوژمن ئەیەوێ!\nتۆ هەمیشە خۆت شین و مۆرکردۆتەوە بۆ لایەك، دژی لایەکی تر. دەی ئەوەی کە خەسارو داگیری کردوی، لەڕاستیدا ئەوەیان نیە کە شەڕی لەگەڵ ئەکەیت، ئەوەیە کە شەڕی بۆ ئەکەیت. بت و دۆگماکەی ئێمە، ئەوەنیە کە لە دەرەوەیەو بەرامبەرمانەو ئەیبینین، ئەوەیە کە لەناومانایەو خۆمانی سریوەتەوەو بووە بە ئێمەو بووین بەو،، ئیتر ناشیبین!\nیەعنی ئێمە لە هەولێرو دهۆك، پێویستمان بە خۆپیشاندانێك نیە، دژی پەکەکەو بۆ پشتگیری پارتی. لە سلێمانیش، پێویستمان بە نمایشی ئاڵاو دروشمەکانی پەکەکەو جنێودان بە پارتی نیە. بەڵکو لە هەموو شوێنەکان، پێویستمان بە ناڕەزاییەکە دژی تورکیا بە پلەی یەکەم. بە پلەی دووەمیش دژی پارتی و پەکەکە هەردوکیان و هیچیان نەبوورین لەو چەپڵەیەی کە بە دوو دەست لێئەدرێ و دەستی هەردوکیشیان "بە کردەیی" دایمە بۆ ئەمە حازرەو کاتێکیش کە "بە دەم" پێچەوانەکەی ئەڵێن، لەڕاستیدا درۆ ئەکەن!\n- ئینجا خیانەت، عەقڵیەتی یەکترسڕینەوەیە، کە هەموومان لەو عەقڵەداین.\n- خیانەت کەوتنە ناو ئەجندا دەرەکییەکانە، کە بە زانینی دێزانەبێت، یان بە مەستیی شۆڕشگێرانە، هەموومان سەرمان تیایەتی.\n- خیانەت عەقڵی هەژمونگەرای تاکڕەهەندە، کە چ بە فۆڕمە تەقلیدی و خێڵەکییەکەی پارتی بێت و چ بە فۆڕمە مۆدێرن و ئایدۆلۆژییەکەی پەکەکە بێت، هەمان دەسەڵاتی ڕەهاو نادیموکراتی ئەوێت.\n- خیانەت بە کۆیلەکردنی تاك و بە مێگەلکردنی کۆمەڵە، کە هەموو لاکان بە چڕیی کاری بۆ ئەکەن.\n- خیانەت چەکی تەخوینە، کە هی هەموویان دایمە لەسەر پێیەو بە موناسەبەو بێ موناسەبە بەکاریئەهێنن.\n- خیانەت نەبوونی زمانی گفتوگۆیە، کە هەموومان لێرەدا لاڵین، بەڵام بۆ پێچەوانەکەی، دەمهەراش و زمان درێژین.\n- خیانەت شەڕی ناوخۆیە، کە هێزەکانی ئێمە، دایمە بۆی ئامادەن و چ سەرکردەکانیان زۆر ئاسان بڕیاری ئەمە ئەدەن و چ چەکدارەکانیان زۆر توند جێبەجێ ی ئەکەن و چ ناچەکدارەکانیان بەردەوام ژەهری بۆ ئەڕێژن.\n- خیانەت کەلەڕەقی و عینادییە، کە لێرەدا هەمووی هەمان دەماغی هەیەو وەکچۆن کەون و کائینات ناتوانێ پارتی و بارزانی لە بڕیارێکی هەڵەی وەکو ڕیفراندۆم پەشیمان بکاتەوە،، کەون و کائیناتیش ناتوانێ قەناعەت بە پەکەکە بهێنێ، کە خەباتی چەکداری کاتی نەماوەو مریشکێکە، کە هێلکەکەی بۆ دوژمنەو تەنیا ڕیقنەکەی بۆ خۆمانە.\n- خیانەت نەفەسی دوژمنکارییە، کە لێرەدا هەمووی بەو نەفەسە سیاسەت و ململانێ ئەکاو لەڕاستیدا ئێمە پێویستمان بە دوژمن نیەو دوژمنیش نەبێت، دابەشکاریی و ڕق و کێشەکانی ناوخۆ هەر وەکو ئێستا ئەبێت. چونکە لە ئەساسەوە خەلەلەکە ناوەکییە نەك دەرەکیی.\n* ئەوانەو زۆری تریش، پاساونین بۆ فۆڕمە دیارو ڕاستەوخۆکەی خیانەت، کە جاسوسی و مورتەزەقەییەو کە ئەمە شایەنی ئەوپەڕی ڕسواکردنە. بەڵام فۆڕمە ناڕاستەوخۆو نادیارەکانی خیانەتیش، شایەنی باس و لەسەر وەستانن، چونکە لەڕاستیدا "دیارەکە" لە نادیارەکەوە دێت!\nئێستا تۆ، لە دێڕی یەکەمەوە چاوەڕێیت، من پارتیت بۆ بخەمە تەنەکەی خۆڵەوە لە بەرژەوەندی پەکەکە. یان پەکەکەت بۆ بخەمە تەنەکەی خۆڵەوە لە بەرژەوەندی پارتی. بەڵام لەڕاستیدا تەنەکەی خۆڵەکەم، بڕێك گەورەیەو جێ ی هەردوکیانی تێدا ئەبێتەوە، لەو کاتەدا کە هەردوکیان، ڕێك خەریکی ئەوەن کە تورکیا ئەیەوێ.\nموحەمەد دنیای دابەشکرد بۆ قۆناغی جاهیلی و ئیسلام. نە جاهیلییەکەو نە ئیسلامەکەش، هیچ پەیوەندی بە ئیمان و نوێژو ئەم شتانەوە نیە کە بە هەڵە وا تێگەیەنراین. بەڵکو پەیوەندی بە حەقانیەت و عەصەبیەتەوە هەیەو "جاهیل" ئەوەیە، کە بە حەق و ناحەق لەگەڵ تەرەفەکەی خۆیەتی و "هۆشیار" ئەوەیە، کە حەقی ئەوێت، تەنانەت ئەگەر لای بەرامبەرەکەش بێت.\nلێرەشدا پارتییەکان و ئاپۆچییەکان و حیزبیی و ئایدۆلۆژیستەکانی تریش، هەموومان هێشتا لە قۆناغی ئەبوجەهلاین و نەچووینەتە قۆناغی موحەمەد. یەعنی هێشتا پارتییەکمان نیە، بە پارتی بڵێ تۆ هەڵەیت و هێشتا پەکەکەیەکمان نیە، بە پەکەکە بڵێ تۆ هەڵەیت. هەمووی هەر لە عەصەبیەت و دەمارگیری خۆیدایەو شەقێکی لە حەق و هۆشیاری هەڵداوە لە پێناو بت و دۆگماکەی.\nدەی جەهلیش هەر ئەوەیەو دەی بەم جەهلەشەوە، هەر ئەبینەوە بە لەعابەی ناو یارییەکانی ئەوانیترو نە دەوڵەت و نە شۆڕش و نە ئازادی، لە جەهل و دەمارگیرییەوە نایەن و لە عەقڵێکی هۆشیاری حەقسەنتەرەوە دێن!\nئینجا فەزیلەتی گوڵ لەوەدایە، کە لەناو دڕك و کەلاوەشدا ئەڕوێت و ئەو خەریکی گوڵێتی خۆیەتی و کاری بە دڕکێتی و زبڵێتی چواردەورەکەوە نیە. لەناو ئەم جەنگەڵ و زەلکاوەشدا، (کانی) ئەلبومێکی ناوازەی بڵاوکردەوەو ئاشنای کردینەوە بە فەلسەفەی گوڵ.


حەوت نیشانە پێت دەڵێت پێشتر توشی كۆرۆنا بویت و پێتنەزانیوە\n09:07 - 09/04/2021\nڕۆژ لەدوای ڕۆژ ژمارەی توشبوان بە ڤایرۆسی كۆرۆنا لەهەڵكشاندایە، نیشانەكانیشیان لەكەسێكەوە بۆ كەسێكی دیكە دەگۆڕێت، پسپۆڕانی تەندروستیش جەخت دەكەنەوە لەسەر ئەوەی هەندێك كەس هەن توشی ڤایرۆسەكە بوون بەخۆیان نەزانیوە، بۆ دڵنیابونەوەش لەوە چەند نیشانەیەك هەیە.\nهۆكاری نەزانینی توشبون بە كۆرۆنا چەند هۆكارێكی هەیە، بەشێكیان لەگەڵ پەتای وەرزی و ئەنفلۆنزا جیاناكرێتەوە، بەشێكی دیكەش ڕەنگە پێش بڵاوبونەوەی ئاشكرابونی ڤایرۆسەكە توشی هاتبن.\nپسپۆڕەكان جەخت دەكەنەوە لەسەر ئەوەی توشبوون بە كۆرۆنا حەوت نیشانەی سەرەكی هەیە، ئەگەر كەسێك ئەوانەی تێدا دەركەوتووە ئەوا دەكرێت دڵنیابێتەوە پێشتر توشبووی ڤایرۆسەكە بووە.\nنیشانەكانی لە حەوت دانە پێكهاتوون و بریتین لە "سوربونەوەی چاو، كۆكەیەكی جیاواز لە كۆكەی ئاسایی، ژاوەژاوی مێشك، بەرزبونەوەیەكی كەمی پلەی گەرمی، ماندوێتی، نەمانی هەستی تامكردن و بۆنكردن، ئازارى گەدە".\nپسپۆڕەكان ئاماژە بەوە دەكەن، كاتێك ڤایرۆسی كۆرۆنا دەچێتە لەشەوە، جەستە وەك هەر ڤایرۆسێكی دیكە هەوڵی لەناوبردنی دەدات و بەرگرییەكی كەم پەیدا دەكات، بەڵام ڤایرۆسەكە دەمێنێت.\nبەو پێیەی ڤایرۆسەكە ترشی ریبۆنۆكلیك (RNA) تێدایە كە دژە چینێك دەورەیداوە، ڕوكاری دەرەوەشی جۆرە پرۆتینێكە كە بە خانەكانی لەشی مرۆڤەوە دەنوسێت، كاتێكیش دەچێتە ناو خانەكەوە دەست بە زۆربوون دەكات و دەیەوێت بگات بە ئەندامەكانی لەش بەتایبەت سییەكان.\nبەهۆی چونە ناو خانە و ئەندامەكانەوە جەستە دەستدەكات بەدروستكردنی دژە تەن بۆ ڕوبەڕوبونەوەیان، هەر بەهۆی ئەو دژە تەنانەشەوەیە زۆرجار ئەو پشكنینەی ئەنجام دەدرێت بە وردی حاڵەتەكە دەستنیشان ناكات.\nد.ولیام شافنز پسپۆڕی نەخۆشییە گواستراوەكان و مامۆستای كۆلێژی پزیشكی لە زانكۆی فاندەربیڵت لە ئەمریكا دەڵێت: "دژە تەنەكان وادەكەن ئەنجامەكان (100%) ورد نەبن، دەكرێت بەشێكی ئەنجامە پۆزە تیڤەكان هەڵەبن و بەپێچەوانەشەوە ئەنجامە نێگەتیڤەكان هەڵەبن".\nهەموو ئەو زانیارییانەی لە بارەی ڤایرۆسەكەوە بەشێوەیەكی ڕۆژانە بڵاودەكرێنەوە جەخت دەكەنەوە لەسەر گرنگی ئەنجامدانی لێكۆڵینەوەی زیاتر لەسەری بۆ ئەوەی زانیاری زیاتر لەبارەیەوە بەردەست بێت و وردتر حاڵەتەكانی توشبوون دەستنیشان بكرێن.


ڕاست کردنەوەى چەواشەکارییەکانى د.یوسف محەمەد\nدەتوانین پارتى بسڕینەوە...؟\nماوەى چەندین ساڵە خۆم لە هەموو کێشە سیاسیەکان بە دوور گرتووە، وەڵامى کەناڵەکانى تەلەفزیۆن و ڕۆژنامە نووسەکان نادەمەوە. ناچمە کۆڕو کۆبوونەوە سیاسیەکانیش. مەگەر جار جارە قسەیەکى باش لەسەر یادى شەهیدە نەمرەکان بکەم. بەڵام کاتێ شەڕ بەر دەرگاى ماڵت پێدەگرێت. کاتێ ڕاستی ڕووداوەکان چەواشە دەکرێن. ناچار دەبی لێیان وەدەنگ بێییتء دەست وەکەرى بکەیت. چونکە هەولێرییەکان دەڵێن: (دەستوەکەرى پیرۆزە) واتە بەرگرى کردن لە ڕاستیەکانء پارێزگارى لە خۆت ئەرکێکى پیرۆزە. ئەگەر ئەو دەستوەکەرییە نەکەیت ماناى سەلماندنى چەواشەکارییەکانە.\nلەو ماوەیەى ڕابردوودا کاک (د.یوسف محەمەد) لە میدیاى دیجیتاڵى بە ناهەق پەلامارى منى داوەو ڕاستیەکانى چەواشە کردووە. زۆرم پێ سەیرە پیاوێک کە خۆى بە موسوڵمانێکى ڕاستەقینە بزانێتء باکگراوندى حیزبێکى ئیسلامى هەبێت، ئا بەمجۆرە ناهەقیە قسەى بێ ویژدانانە بکاتء ڕاستیەکان چەواشە بکات.\n# هەر وەکو لە چەند بۆنەو شوێنى تر وتومەو نووسیومە، تاکو ئەمڕۆش هیچ بەڵگە نامەیەکى مۆرکراوى ڕێکەوتنى (دەباشان)م نەدیوە. ئەندامى شانەى ئەو ڕێکەوتنەش نەبووم. تەنانەت لە کاتى مۆرکردنەکەشى ئاگادار نەبووم. هیچ گشتاندنێکیش لەو بارەوە بۆ ئۆرگانەکانى حیزب نەکراوە. بەڵام چەند ڕۆژێک دواى دیدارى (مام جەلالء کاک نەوشێران)، جەنابی (مام جەلال) بە تەلەفون ئاگادارى کردمەوە کە سەردانى بکەم. کاتێ لە ماڵەکەى خۆى لە (دەباشان) سەردانیم کرد پێى وتم: لەگەڵ (کاک نەوشێروان) قسەمان کردووە، هەندێ ڕێکەوتنیشمان لە نێوان خۆماندا کردووە. بۆیە دەمەوێ سەردانى بکەیت. بەڵام (مام جەلال) نە باسى ناوەڕۆکى ڕێکەوتنى (دەباشان) و نە بۆ هیچ شتێکیشى ڕاسپاردم. هەر بە خۆشى بە تەلەفون لەگەڵ (کاک نەوشێروان) کاتژمێرێکى هەمان ئێوارەى بۆ ئەو سەردانەى بەندە دیاریکرد. هەتا ئەو ساتەى (کاک نەوشێروان) بە شێوەى فەرمى لە (ی.ن.ک) چووە دەرەوە، لێپرسراوو برا گەورەم بوو. سەربارى هەموو ناکۆکیەکان هەمیشە بە چاوى ڕێزەوە سەیرم دەکرد، تەنانەت دواى جیابوونەوەش هەر وەک برا گەورە سەردانیم دەکرد. لە کاتى دیاری کراو چوومە خزمەتى (کاک نەوشێروان). ماڵى ئاوابێت لەبەردەمى دەرەوەى ژوورى دانیشتنەکەى خۆى زۆر بەڕێزەوە پێشوازى لێکردم. دواى دانیشتنێکى چەند خولەکء قاوە خواردنەوەیەک، کەوتە قسەکردنء وتى: دەى جەنابى سەرۆک بابزانم چیمان بۆ دەکەیت منیش وتم: کاکە بۆ خاترى خوا سەرۆکى چى...؟ هەر (مام جەلال) و جەنابت سەرۆکن. من پاش دوو ساڵى تر کارەکەم نامێنێ و دەگەڕێمەوە مەکتەبی سیاسى (ی.ن.ک).\nجامى ئۆتۆمبێلەکەت پاک بکەمەوە..؟\nشەڕى نێوان دوو قورئان خوێن


چین داوای کۆمەکی تەندروستی بۆ ئافریکا دەکات\nسەرۆکی چین جەخت دەکاتەوە لەوەی وڵاتەکەی، لە سەرەتای دەرکەوتنی ڤایرۆسی کۆرۆناوە بە شێوەیەکی ڕوون و ئاشکرا سەروسەودای کردووە.\nئەم لێدوانەی سەرۆکی چین لە میانەی 73هەمین کۆبوونەوەی ئەنجومەنی تەندروستی جیهانیدا بووە، وە لەسەر داوای بەڕێوبەری گشتی ڕێکخراوی تەندروستی جیهانی، بەشداری لەو کۆبوونەوەیەدا کردووە.\nسەرۆکی چین داوای کردووە کە پێویستە ڕێکخراوی تەندروستی جیهانی هەموو پێداچوونەوەیەک بە بابەتی ڤایرۆسی کۆرۆنادا بکات و هەروەهاش داوا دەکات هاوکارییەکی نێونەتەوەیی دروست بێت بۆ بەرەنگاربوونەوەی پەتای کۆرۆنا.\nسەرۆکی چین کە لە ڕێی ڤیدیۆییەوە بەشداری لەو کۆبوونەوەیەی ڕۆژی دووشەممەدا کردوە، دەڵێت "پێویستە تەکنەلۆژیا و کۆمەکە تەندروستییەکانیش بۆ وڵاتانی ئافریکاش دابین بکرێن." وەک بەشێک لە هەوڵەکان بۆ بەرەنگاربوونەوە و خۆپاراستن لە کۆڤید 19.\nپیتەر نافارۆ، ڕاوێژکاری کۆشکی سپی بۆ کاروباری ئابوری و بازرگانی، پێشتر لە لێدوانە ڕۆژنامەوانییەکانیدا، باسی لەوە کردووە کە وڵاتی چین "بە مەبەست ڤایرۆسی کۆرۆنای بڵاوکردۆتەوە" و ئاماژەشی بەوە کردووە کە دەکرا لە شاری ووهانەوە کۆنترۆڵی تەواوەتی ئەو ڤایرۆسە بکرایە.\nچین ئەو گوناهبارکردنانە ڕەت دەکاتەوە و دەڵێت بەڕێوبەرایەتییەکەی سەرۆک ترامپ دەخوازێت بەرپرسیارێتییەکان بۆ بەرەنگاربوونەوەی ڤایرۆسی کۆرۆنا لەسەر شانی خۆی لابدات.


سەروەری گەل: شەهید عومەر بەهرامی... سازمانی خه‌بات کوردستانی ئێران\nسەروەری گەل: شەهید عومەر بەهرامی...\n(( یادی سەروەران ))\nرۆژ یەك بە دوای یەكدا تێدەپەڕن و لە بەستەی مانگانەدا دەچێندرێن و لە سندوقی ساڵانەدا دەهاوێژرێن. هەر رۆژە هەنگاوێكە بەرە و مەرگ و برانەوە و هەر مانگە وچانێكە لە رێی ژیاندا بەرە و نەمان و هەر ساڵە مەنزلگەیەكە بۆ پشوودان و چاو گرم كردنێكی رێبوارانی رێی مەرگ. ژیان هەر ئەوەندەی خۆشە كە دەست پێ دەكەی لەو بەدوا پەیتا رووداو و مەترسی دەنگت دەدەن بۆ سەفەربۆ بیابانی لە بڕان نەهاتووی مەرگ. ئەو مەرگەی كە زمان دەبەستێ و دلێ پێ زیندوو دەبێتەوە. ئەو مەرگەی كە ناوی مەرگە و بەڵام ژیانی بێ مەرگی پێوەیە. رۆژگار یەك لە دوای لەیەك هەنگاون بەرە و نەمانی رواڵەتی و هەر هەنگاوە نێ,انی تا مەرگ كەم دەكاتەوە، ژیان دەبزوێ و تاوێك ناوەستێ. دەڵەی زۆر بە پەلەیە كە بگاتە مەرگ. دەڵەی لێی تووڕەیە و دەیەوێ لە ناوی بەرێ، بەڵام ژیان خەیاڵی خاوە، مەرگ لەگەڵ هێزی ژیان نەبڕاوە، هاوپەیمانە، مەرگ دوژمنی ژیانی راستەقینە نییە، بەڵكو دەركەوانی دەروازەی ژیانی لەبن نەهاتووە چەند خۆشە كە بە رووسوور و سەربەرزی و شانازییەوە لەو دەروازە تێپەڕی و لە جیهانی نەبڕاوەدا روو بكەیتە وڵاتی سەربەرز و رووسووران. چەند خۆشەی كە بەرگەی تێپەڕبوون بۆ وڵاتی بەختەوەرانت بەدەستێكەوە بێت و بەرگەی مانەوەش بە دەستەكەی ترەوە بێت. ئای چەند خۆشە روو بكەیتە ئەوانە كە لە ژیانی كەم تەمەندا سەریان لێ نەشێواو و لە بیری پاشە رۆژی خۆیاندا بوون، ژیانیان بۆ چاكەویست و بەرهەمی چاكەیان لێوەرگرت. ئەم ژیانە كورتەیان كە سەردێری ژیانی نەبڕاوەیە بە چاكە و لە قازانج بوردوویی رەنگاند. تا مەبەستیش كە ژیانی نەبڕاوەیە، وە بێتەوە. چاكە چەند زۆرن و چەندەی رێگر و بەرگر لە رێدان، كێ بێ بچێ گوڵی چاكەیەك بچنێ و دركی گوناه و تاوان لە پەنجەی هەڵ نەچەقێ؟ وەك لەلای گوڵ درك هەیە لەلای چاكە گوناە هەیە. تۆ بڵێی چاكەیەك هەبێ كە یەك دانە بێ بەڵام بڕی هەموو چاكەیەك كەوێت و دركی گوناە ئاگردا. چاكەیەك بێت كە خەڵك لە ژێر سێبەریدا بحەسێنەە. سەبوونی ستەم رادا و بارانی رەحمەت و دادگەری بە دوادابێ، چاكەیەك بێت كە بایەخ بدا بە ژیانی خاوەنی و رووی پێ لە كۆڕی بەختەوەرانی ئەو جیهانە بكات. بەڵێ هەیە. چاكەیەك لە رێی ئینساندا كە بۆ بەختەوەری هەڤاڵان پەلە لە ژیانی كورتی خۆی دەكاو گیانی لە پێناو دادگەری و لاچوونی ستەم و دابین بوونی عەداڵەتدا دادەنێ، شەهادەت كە بەرگی سوور و لەشی لە خوێندا شەڵاڵ، بەرگەی تێپەربوونە لە دەرگای مەرگەوە بەرەو وڵاتی بەختەوەران،لە پێغەمبەران و پیاوچاكان، دەڵێن ئەو كەسەی كە گیان دەبەخشێ لە هەموو كەس دلاوەرترە، بەڵێ ئەو كەسەی كە گیان لە پێناو راستی و دادگەری دادەنێ، بە گیان كڕیاری چاكەیە و بە خوێنی گەشی هەموو تاوانی لە خۆ شتۆتەوە، بە تایبەت شەهیدانی كوردستان كە پلەیان بەرزە، چەندە ستەمگەرانی كوردستان پلەیان نزمە و چەندە ستەمگەرانی كوردستان سەر نەوین لە بارەگای خوادا ئەان ئەوەندە سەربەرزن لە دیوانی پەروەردگاری دادگەردا، شەهیدانی كوردستان كە بۆ رزگاری وڵات و ئازادی گەلەكەیان چش لە ژیانی خۆیان دەكەن دەروازەی بەهەشتی بەرینیان بۆ كراوەتەوە بە تایبەت شەهیدانی سازمانی خەباتی كوردستانی ئێران كە دڵیان بە نووری ئیمان بە خوا و باوەر بە رەوای خەباتەكەیان رووناكە گڕیەك لە رێی خۆیاندا نابینن بەرەو فردەوسی بەرین. ناویان لە جیهان لە بیر گەل ناچێ. باسی هەر كام دەكەی كە دنیایەك بە باسی رووناك دەبێ حەماسەیان حەماسە دەبزوێنێ چالاكیان موچركە بە لەش دادێنێ، هەر كام رۆڵەی بە ناوبانگی كوردستانن. چۆڵەچرای تاریكە شەوی كوردستانن. باسی كام دەكەی كە ئاوازە نەبێ، ئەمڕۆ باسی قارەمانێكی هاوباوەر و هاوسەنگەرێكی خەبات دەكەین كە هەر چەند ماوەی چەند ساڵی لە شەهید بوونی تێدەپەڕێ. بەڵام دیمەنی پڕ لە مەردانەگی لە پێش چاوی هەڤاڵانیدا رادەبوورێ، ئەم قارەمانە كاك عەمەر بەهەرامییە، كەم لاوی بانە هەیە كە ئەو قارەمانە نەناسێ و بە باسی نەتاسێ. كاك عومەر بەهرامی كوڕی رەحمان خەڵكی شاری بانە لە ساڵی 1339 لە شاری بانە لە بنەماڵەیەكی رەنجكێش لە دایك بوو. دوایی تێپەڕبوونی تەمەنی منداڵی رووی لە قوتابخانە كرد و بە وریایی و تێكۆشان درێژەی بە خوێندندا و تا 2ی نەزەری ( دەبیرستان ) خوێند. شەهید عومەر دوایی رووخانی رژێمی شایەتی و هاتنە سەركاری رژێمی وەلایەتی فەقێ درەندەخوو وە هێرش بردنی هێزی خوێنمژ بۆ سەر كوردستان دڵی پڕ لە غیرەت و ئازادیخوازی هەڵی نەگرت و ئارامی لێ هەڵگرت كە وێرای لاوە بە شەرەفەكانی كوردستان دەست داتە خەباتی چەكدارانە و موبارزە لە زستانی 1358 دا هاتەناو ریزی پێشمەرگەكانی دەفتەری مامۆستا شێخ عیوەدین و لە دواییدا سازمانی خەباتیان پێك هێنا. شەهید عومەر لاوێك چۆست و چالاك و وریا و بە جەرگ بوو، ئەركی پێشمەرگایەتی وەكو خوی سروشتی لەشان سووك بوو شەهید عومەر بە ئیمان بە مافی رەوای گەلی كوردەوە هاتە مەیدانی خەباتەوە و بڕیاری دەروونی ئەوە بوو كە لە ریزی خەباتدا بمێنێتەوە تا كوردستان سەردەكەوێ یان بە پلەی شەهادەت دەگا. پێی وابوو كە ژیانی لاوانی گەلی چەوساوە كاتێك ژیانە كە لە بەربەرەكانێی دوژمندا بگوزەرێ، بەو بڕیار و بەو باوەڕەوە لە ناو ریزدا بوو وە لە هیچ فیداكارییەك خۆی نەدبوارد شەهید عومەر بۆ شەڕی 38 رۆژەی پادگانی بانە لە بەهاری 1359 دا بە دڵی پڕ لە شەق و شادییەوە ئامادە بوو و زۆر فیداكارانە تێدەكۆشا تا لە سەعات 9ی شەوی 4/ بانەمەڕ/ 1359 دا بە گولـلەی خۆمپارەی دوژمنی داگیركەر پێكرا و سەربەرزی بە خوێنی شەهادەت رەنگاو گیانی پاكی دوای نیو سەعات فڕی بۆ كۆڕی شەهیدانی سوور خەڵاتی كوردستان وە تەرمی پیرۆزی برایە گۆڕستانی شەهیدان لە دێی بۆیەنی خواروو.\n(( هەزاران سڵاو لە گۆڕی پاكی شەهیدانی كورد و كوردستان))\nڕێکه‌وت: 2021-04-25 09:04:12


یەکێک لە خەونەکانی مرۆڤ ئەوەیە کە رۆژێک لە رۆژان ببێتە خاوەنی سامانێک کە بتوانێت ژیانێکی باشتر و خۆشتری بۆ مەیسەر بکات. بەڵام هەندێک مرۆڤ هەن هەرگیز ناتوانن بگەن بەو رۆژەی دەوڵەمەند ببن یان ببنە خاوەنی سەروەت و سامانێکی وا کە ژیانێکی مسۆگەر و سەقامگیر بۆ خۆی و ماڵ و منداڵەکەی دابین بکات.\nئەم خاڵانەی خوارەوە بەشێکە لە تایبەتمەندی و سیفاتی ئەو مرۆڤانەی زۆر زەحمەتە دەوڵەمەند ببن یان ژیانێکی ئابووریی سەقامگیر دروست بکەن کە کابرایەکی ئەمریکی دەوڵەمەند بە ناوی ستیف سیپۆلد نووسیونی:\nیەکەم: گرنگی بە کۆکردنەوە دەدەیت نەک پەیداکردن\nناتوانیت هیچ سەروەتێک پێکبهێنیت ئەگەر نەزانیت پاشەکەوت بکەیت، بەڵام گرنگ پاشەکەوت کردن نییە بەڵکو گرنگ پەیداکردنە. ئەوانەی ئێستا دەوڵەمەندن بەو جۆرە بیریان کردۆتەوە و هەر بەو جۆرەش کاریان کردوە و پارەیان پاشەکەوت کردوە.\nنابێت پاشەکەوت لە بیر بکەیت، بەڵام وەک پارەدار و دەوڵەمەندەکان بیر بکەرەوە و کار بکە و زیاتر گرنگی بە پەیداکردن بدە.. لە بری ئەوەی پارەکەش بە مۆڵی لای خۆت گلبدەیتەوە باشترە بیخەیتە ئیشێکی ترەوە و وەبەرهێنانی پێبکەیت.\nدووەم: هێشتا دەستت بە وەبەرهێنان نەکردوە\nباشترین رێگە بۆ ئەوەی ببیتە خاوەنی پارەی زیاتر و دەوڵەمەند بیت ئەوەیە پارەکانت بخەیتە کاری ترەوە. تا زووتر دەست پێبکەیت باشترە.\nخێزانە جێگیرەکان نەک دەوڵەمەندەکان، 20% ی داهاتەکانیان لە وەبەرهێناندا خەرج دەکەنەوە. جا دەبێت دەوڵەمەندەکان چی بکەن؟\nسێیەم: باوەڕت بە مووچەیەکی جێگیر هەیە\nزۆر کەس باوەڕی بەوە هەیە کە بوونی مووچەیەکی جێگیری بەردەوام باشترە لە کارێکی پڕ داهاتی کاتی. بەڵام ئەزموون ئەوەی نەسەلماندوە. باشترین کارێک ئەوەیە کە مرۆڤەکان زوو بە زوو خۆیان دروست بکەن و دەست بکەن بە کاری بەردەوام، زەرەر و قازانجی ئەو کارەش بۆ خۆیان بێت نەک بچن لە لای کەسانی تر یان دامەزراوەکان کار بکەن.\nبۆیە دوو جۆر مرۆڤ هەیە، یەکەمیان بڕوای بە مووچەیەکی جێگیری بەردەوام هەیە کە ئەگەر کەمیش بێت کێشەی نییە، دووەمیشیان ئەوانەن هەمیشە بە دوای باشتر و کاری سەرکەوتووی پڕ داهاتدا رادەکەن.\nچوارەم: لە ئاستێکی بەرزتردا خۆت نیشان مەدە\nئەگەر تۆ لەو گروپەیت کە گوشارێکی زۆر لە خۆت و گیرفانت دەکەیت بۆ ئەوەی خۆت وانیشان بدەیت کە ژیانێکی باشترت هەیە لەوەی هەتە، ئەوا هەرگیز دەوڵەمەند نابیت.\nدەبێت مرۆڤ بەو جۆرە و لەو ئاستەدا بژی کە داهات و گیرفانی بۆی دیاری دەکەن. تەنانەت ئەگەر مووچەکەت زیادیکرد یان داهاتێکی زۆری چاوەڕوان نەکراوت دەستکەوت خێرا شێواز و ئاستی ژیانت مەگۆڕە.\nدەوڵەمەندێکی ئەمریکی هەیە بە ناوی گرانت کاردۆن کە خاوەنی چەند ملیۆن دۆلارێکە. بەڵام ئەو هێشتا سەعاتە کۆنەکەی لە دەستدایە و لە ساڵی 2016 دا هەر ئۆتۆمبیلە کۆنەکەی پێیە کە جۆری تۆیۆتا کامری 2003یە.\nپێنجەم: دوای خەونی کەسانی تر مەکەوە\nئەگەر دەتەوێت سەرکەوتوو بیت و لە سەرەتای ژیانتدا سەرەتایەکی باش بۆ خۆت دروست بکەیت باشتر وایە دوای خەون و خەیاڵی خۆت بکەویت نەک هی کەسانی تر، ئەگەر خەونیشت نییە پەلە مەکە. دەوڵەمەندێکی بەریتانی هەیە بە ناوی توماس کورلی ماوەی پێنج ساڵ خەریکی بیرکردنەوە بوو لەوەی چی بکات و چۆن سەروەتێک پێکەوە بنێت!\nشەشەم: بە دوای پشووداندا مەگەڕێ\nزۆرینەی مرۆڤی ئەم سەردەمە حەزی لە مووچەیەکی کەم و جێگیرە لەگەڵ پشوودان و ئیش نەکردن و ماندوو نەبوون، بەڵام ئەمە خوویەکی سەرەکییە بۆ ئەوەی مرۆڤ هەرگیز دەوڵەمەند نەبێت.\nکەسانی دەوڵەمەند یان ئەوانەی ئایندەیەکی گەشیان هەیە بۆ ئەوەی دەوڵەمەند ببن لەو کەسانەن کە هەرگیز ماندوو نابن و هەرگیزیش بە دوای پشوودان و کات بە سەربردندا ناگەڕێن.\nدەوڵەمەندەکان زۆرجار ئیرەیی بەو کەسانە دەبەن کە خۆیان بە ژیانەوە سەغڵەت نەکردوە و هەمیشە لە گەڕان و پشوودان، بەڵام لە راستیدا ئەوان گرەوەکە نابەنەوە، چونکە هیچ کاتێک ناتوانن بێخەم پشوو بدەن، هەمیشە لە خەمی ئەوەدان کارەکەیان لە دەست نەدەن.\nحەوتەم: ئامانجە داراییەکانت دیاری بکە\nپێش ئەوەی هەر پلانێک بۆ پارە و سامانەکەت دابنێیت پێویستە ئامانجێکی دارایی روونت هەبێت بۆ ژیان. دەوڵەمەندەکان هەمیشە بیر لە گەورەکردنی سامانەکەیان دەکەنەوە، بۆیە پێویستیان بە تەرکیز و گرنگیدانی بەردەوام هەیە ئەمەش سەرەڕای ئازایەتی و خۆ ماندووکردن و گەشەپێدانی لایەنی مەعریفی لە کار و بواری خۆیاندا.\nباشترین دەوڵەمەندەکان ئامۆژگاریمان دەکەن کە نابینە کەسێکی دەوڵەمەند ئەگەر نەزانین چی دەکەین و نەزانین چیمان دەوێت.\nهەشتەم: پاشەکەوت یان خەرجکردن\nکەسانی ئاسایی یان ئەوانەی ئومێدێکیان نەماوە بۆ دەوڵەمەندی، کاتێک پارە وەردەگرن خێرا بەشی دەکەن. هەندێکی بۆ ئۆتۆمبیل، هەندێکی بۆ کرێی تەلەفۆن و جلوبەرگ و پێداویستی ماڵ، بەڵام کەسانی زیرەک و دەوڵەمەند، کاتێک پارەیان دەست دەکەوێت بیر لە کۆکردنەوە یان پاشەکەوتکردن دەکەن. لانی کەم 10%ی ئەوەی دەستیان دەکەوێت دەیخەنە لاوە و هەڵیدەگرن و هەر چییەک رووبدات خەرجی ناکەن.\nنۆیەم: خۆت باوەڕت وایە کە دەوڵەمەند نابیت\nزۆرینەی مرۆڤەکانی ئەم سەردەمە پێیان وایە دەوڵەمەند بوون چانس و بەختە و زیاتریش یاوەری ئەو کەسانەیە کە بەختیان هەیە و ئەوان هەرگیز ناتوانن دەوڵەمەند ببن، بەڵام لە راستیدا ئەوە وانییە.\nئەزموون سەلماندویەتی یەکەم گرفتی بەردەم رێگای گەیشتن بە دەوڵەمەندی یان لانی کەم گەیشتن بە بارێکی دارایی سەقامگیر ئەو جۆرە بیرکردنەوەیەی سەرەوەیە.\nکەسانی دەوڵەمەند کە بیر لە شتێکی باش یان داهاتێکی باشتر دەکەنەوە هەرگیز ناڵێن ناتوانین و تەواو و بەسە.\nئه‌م بابه‌ته 2074 جار خوێنراوه‌ته‌وه


پێكەوەژیانی پێكهاتەكان | دەزگاى زارى کرمانجى\nنەتەوەی كورد بە درێژایی مێژوو هەوڵ و خەباتی بێوچانی كردووە بۆ ئەوەی سەربەخۆیی و وڵاتەكەی بپارێزێت، بەڵام بە هۆكاری دەرەكی و ناوەكی نەیتوانیووە دەوڵەتێكی یەكگرتوو و سەربەخۆ دابمەزرێنێت، لە تەواوی جیهاندا مرۆڤەكان لەهەر وڵات و شوێن و ناوچە و دەڤەرێكدا دەژین، شوێنكەوتە و پێڕەوی ئەم یان ئەو كولتوور و ئایینن. تاك و كۆكانی ئەو كۆمەڵانە، بیروباوەڕەكانی خۆیانیان لا پیرۆزە و ڕێزی لێدەگرن. هەروەها هەوڵی بێدرێغ دەدەن لە لاواز بوون و فەوتان بیپارێزن. زۆرجار پێكهاتەكانی ناوچەكان تووشی ململانێ و ناكۆكی لەسەر پەلاماردران و هێرشكران بۆسەر بیروباوەڕەكانی یەكتر بوونەتەوە. بۆیە هەندێكجار ناچار بوون بۆ پاراستنی باوەڕەكانیان نرخی ماڵی و گیانیشیان لەپێناودا ببەخشن.\nرەنگەكان هەموویان بەیەكەوە جوانن پێویستیمان بەوەیە یەكڕیزبین و یەكترقبوڵ بكەین و گوفتار و كردارمان یەكبێت لەپێناوی گەشەپێدان و خۆشگوزەرانیی كۆمەڵگەیەكی بەختەوەر و پێشكەوتوو بۆ ئەوەی هەستی نەتەوایەتی و خۆشەویستی نیشتمان لە ناخی وەچەكانی ئایندەدا رەنگبداتەوە. لەبەرئەوەی هەرچییەك بین مرۆڤین و كوردین و هەموومان بەیەكەوە جوانین و پێویستە چەتری نەتەوەیی و پێكەوەژیانێكی ئاشتیانە و خۆشەویستی كۆمان بكاتەوە. كوردستان –لەو ڕاستییە بەدەر نییە و خاوەنی چەندین پێكهاتەی ئایینی، كۆمەڵایەتی، زاراوەیی و ... هتد. لای ئێمەش زۆرجار پێكهاتەكانی كۆمەڵی كوردەواری، تووشی ناكۆكی نێوخۆیی لەگەڵ یەكتر بوونەتەوە. خەڵكەكەمان بەهۆی دواكەوتووی ڕاگیرانی نەیزانیوە چۆن و بە چ شێوەیەك خۆی لەو نەهامەتییە ڕزگار بكات. بەهۆی بیری كۆنەپەرەستی دواكەوتووانەی، خێڵەكی و هۆزی خۆیان لە هۆزێكیترپێ باشتربوە بیرو باوەڕی ئایینی یان ڕێبازی ئایینی خۆی لە هی لایەنێكیتر، پێ باشتر بووە. ئەم بیری لاوازی زیان گەێنە، كە لە مێشكی بەشێكی زۆر لە ڕۆڵەكانی گەلەكەماندا هێلانەی بەستبوو، دوژمنانی داگیركەری خاك و نیشتمانە دابەشكراوەكەشمان، زۆرجار دەیانتوانی لەو ئاوە لێڵە ماسی خۆیان بگرن. خەڵكەكەمان بەگژ یەكتردا بكەن. بەداخەوە زۆرجاریش توانیویانە، هەر لە ڕۆڵەكانی ئەم گەلە بەكرێگیراو درووست بكەن و بیانكەنە داردەستی خۆیان بەدژی برا و خوشكە كوردەكانی خۆیان، كەواتە با لەجیاتی دژایەتیكردن، یەكتر بناسین. لەجیاتی ڕەگەزپەرستی، یەكسانی بەرپا بكەین. لەجیاتی چینایەتی، دادگەری بڵاو كەینەوە. لە جیاتی ڕق، خۆشەویستی. لەجیاتی درۆ، ڕاستگۆیی. لەجیاتی ستەم، دادپەروەری. لەجیاتی دژایەتی، دۆستایەتی هەڵبژێرین. ئەسڵ وایە ژیان ئاوابێ: پێڕەوی ئەم یان ئەو كولتوور و ئایینن. تاك و كۆكانی ئەو كۆمەڵانە، بیروباوەڕەكانی خۆیانیان لا پیرۆزە و ڕێزی لێدەگرن. هەروەها هەوڵی بێدرێغ دەدەن لە لاواز بوون و فەوتان بیپارێزن. زۆرجار پێكهاتەكانی ناوچەكان تووشی ململانێ و ناكۆكی لەسەر پەلاماردران و هێرشكران بۆسەر بیروباوەڕەكانی یەكتر بوونەتەوە. بۆیە هێندێكجار ناچار بوون بۆ پاراستنی باوەڕەكانیان ، نرخی ماڵی و گیانیشیان لەپێناودا ببەخشن.\nرەنگەكان هەموویان بەیەكەوە جوانن، پێویستیمان بەوەیە یەكڕیزبین و یەكترقبوڵ بكەین و گوفتار و كردارمان یەكبێت لەپێناوی گەشەپێدان و خۆشگوزەرانیی كۆمەڵگەیەكی بەختەوەر و پێشكەوتوو بۆ ئەوەی هەستی نەتەوایەتی و خۆشەویستی نیشتمان لە ناخی وەچەكانی ئایندەدا رەنگبداتەوە.\nلەبەر ئەوەی هەرچییەك بین مرۆڤین و كوردین و هەموومان بەیەكەوە جوانین و پێویستە چەتری نەتەوەیی و پێكەوەژیانێكی ئاشتیانە و خۆشەویستی كۆمان بكاتەوە. كوردستان –لەو ڕاستییە بەدەر نییە و خاوەنی چەندین پێكهاتەی ئایینی، كۆمەڵایەتی، زاراوەیی و ... هتد. لای ئێمەش زۆرجار پێكهاتەكانی كۆمەڵی كوردەواری، تووشی ناكۆكی نێوخۆیی لەگەل یەكتر بوونەتەوە. خەڵكەكەمان بەهۆی دواكەوتووی ڕاگیرانی، نەیزانیوە چۆن و بە چ شێوەیەك خۆی لەو نەهامەتییە ڕزگار بكا. بەهۆی بیری كۆنەپەرەستی دواكەوتووانەی، خێڵەكی و هۆزی خۆیان لە هۆزێكیترپێ باشتربوە بیروباوەڕی ئایینی یان ڕێبازی ئایینی خۆی لە هی لایەنێكیتر، پێ باشتر بووە. ئەم بیری لاوازی زیان گەێنە، كە لە مێشكی بەشێكی زۆر لە ڕۆڵەكانی گەلەكەماندا هێلانەی بەستبوو، دوژمنانی داگیركەری خاك و نیشتمانە دابەشكراوەكەشمان، زۆرجار دەیانتوانی لەو ئاوە لێڵە ماسی خۆیان بگرن. خەڵكەكەمان بەگژ یەكتردا بكەن. بەداخەوە زۆرجاریش توانیویانە، هەر لە ڕۆڵەكانی ئەم گەلە، بەكرێگیراو درووست بكەن و بیانكەنە داردەستی خۆیان بەدژی برا و خوشكە كوردەكانی خۆیان، كەواتە با لەجیاتی دژایەتیكردن، یەكتر بناسین. لەجیاتی ڕەگەزپەرستی، یەكسانی بەرپا بكەین. لەجیاتی چینایەتی، دادگەری بڵاو كەینەوە. لە جیاتی ڕق، خۆشەویستی. لەجیاتی درۆ، ڕاستگۆیی. لەجیاتی ستەم، دادپەروەری. لەجیاتی دژایەتی، دۆستایەتی هەڵبژێرین. ئەسڵ وایە ژیان ئاوابێ.


ئایا مەڕەکان گەمژەن ؟ | ڕێکخراوەی زانستی فەرهەنگیی هۆژان\nزۆرمان بیستووە کە دەڵین مەڕەکان گەمژەن و ئاژەڵانێکی داماو و بێ زیانن کە تەنیا بەکاری خواردن و بەرهەمهێنانی خوری دێن! بەڵام بە پێچەوانەوە ئەم گیانەوەرانە زۆر زیرەکن و هاوکات بیرەوەرییەکی بە هێزیان هەیە لە ناسینەوەدا. هەروەها شارەزاییەکی باشیان هەیە، دەتوانن هاوڕێی یەک بن، لەسەر یەکتر شەڕ بکەن و کاتێک یەکێکیان دەبەن بۆ کوشتارگە، دڵتەنگ ببن.\nکەیس کێندریک  لە توێژینەوەکەیدا نیشانی دەدات کە مەڕەکان دەتوانن زیاتر لە ٥٠ دموچاو بناسنەوە و بۆ ماوەی زیاتر لە ٢ ساڵ ئەم دموچاوانەیان لەبیر دەمێنێت. کێندریک و هاوکارەکانی دەڵێن مەڕ زیاتر حەزی لە زەردەخەنەیە تا مڕومۆچبوون! و تەنانەت کێندریک دەڵێت کە مەڕەکان هەستیان هەیە. لە وتارێکی زانستی بڵاو کراوەی ساڵی ٢٠٠٩، بە درێژی باسی ئەوە دەکرێت کە مەڕەکان دەتوانن هەستی ترس و تووڕەبوون، ئومێد، ماندووبوون، ئێش و ژان، هەروەها خۆشحاڵی دەر ببڕن. لە توێژینەوەیەکی تردا کەرۆلاین لی  دەیسەلمێنێت کە مەڕەکان دەتوانن ڕێگای خۆیان لە شوێنێکی ئاڵۆزدا بدۆزنە.


Saturday, 09.25.2021, 17:18\nعەیامێکە مێژوویەک بەتاوان سیاپۆش و بەخوێن سورکراو وەکو مریشکێکی توڕە لەسەر دەیان هێلکەی داعشئاسا گڕکەوتووە و هەر دەیەیەک دانەیەک ئەتروکێنێت. هێلکەی قاعیدەی تروکاند دواتر هێلکەی داعشی تروکاندو ئێستاش کەداعش و قاعیدە زەعیف بوون، هێلکەی تاڵیبانی هەمدیس تروکاندەوە، بزانین هێلکەی دوایئەو چی ئەبێت! گرنگ نییە ناوەکان چین، وەکو ئەنساڕولئیسلام، داعش، حیزبوڵا، جوندوئیسلام، قاعیدە یان تاڵیبان، گرنگ ئەوەیە ناوەڕۆکی گشتیان هەمان شتە.\nوەلێ کەم کەس توانیویەتی خۆی لەقەرەی باسکردن لەدیوەکەیتر بدات. لێرەدا ئێمە دەمانەوێت ڕووی دووەمی ئەم مێژووە هەڵماڵین، بەتایبەتی ئاراستەی سەلەفی ئەهلی جیهادی قیتال و ئیسلامی داعشئاسا. ئەوانەی ئینکاریی ئەوە دەکەن داعش لەناو دەقەکانی ئیسلامدا جێینابێتەوە، بەشێکیان لەمێژووی فتوحات تێنەگەیشتوون، بەشێکیشیان هەوڵدەدەن ڕووە باطینیەکەی داپۆشن. ئێمەش ئەمانەوێت ئەم دەمامکە لادەین و بڵێین ئەوەی داعش دەیکاتو کردی لەچوارچێوەی دەقەکانی شەریعەتدا جێگای دەبێتەوە، بەڵام لەپێناو پوختکردنەوەی بابەتەکە تەنها تەرجەمە کوردیەکانیان وەکو خۆی ئاماژەپێدەدەین.\nکەواتە سەربڕین شتێکی نامۆ نییە لەکلتوری ئیسلامداو نە شتێکی تازەشە. زۆر بەکورتی ئەمانەش چەند فەرمانێکی ڕێبەرانی ئیسلامن بۆ سەربڕینی نوسەرو ڕۆشنبیران: (مەحەمەدی مەسلەمە، سەری کینانی کوڕی ڕەبیعی یەهودی بڕی بەفەرمانێکی سەروی خۆی. عبدوڵای کوڕی مەسعود سەری ئەبو جەهلی بڕی لەغەزای بەدرو هێنایەوە. ئەبو دووجانە کەسەحابەی دەستەڕاستی پێغەمبەربوو، سەری جابری کوڕی عەبدوڵای بەشمشێر پەڕاند. فەیروز سەری ئەسوەدی عەنەسی لێکردەوە کاتێک وتی بوومەتە پێغەمبەرو سەرەکەی هێنا بۆ پێغەمبەر. علی کوڕی ئەبی تاڵب سەری عەزوەکی یەهودی بڕی و پەیامبەریش مژدەی بەهەشتی پێدا). ئەوانەی سەرەوە مشتێکن لەخەرمانێک، بەڵگەی ڕوونیشن کە سەربڕین بەشێکی دانەبڕاوبووە لە کلتوری ئیسلام و عەڕەبدا. وە عەڕەب لەبەرگی ئیسلامدا بەزەبری شمشێر بوونی خۆی لەناوچەکەدا سەلماندووەو ''شمشێرو سەربڕین'' دوو تاکە دروشمی ناسینەوەی عەڕەب و ئیسلامن.\nتەنانەت ئیسلام پێیوایە لەڕووی زانستی پزیشكیشەوە، بڕینی مل بەڕەحمترین جۆری كوشتنە، چونكە كەسی كوژراو هەست بەهیچ ئازارێك ناكات! لەبەرئەوەی خانەی بەرپرس لەهەستكردن بەئازار لەمێشكدایەو بڕینی دەمارەكانی مل بەخێرایی، ناهێڵێت ئازارەکە بگاتە مێشك! بۆیە داعش و ئەمسالەکانی کۆمەڵێک بیدعەکار نین، بەڵکو تەمسیلی ڕاستەقینەی مۆدێلێکی ئیسلام دەکەن و وەفادارو شوێنکەوتووی سەرکردەکانی پێشوتری ئیسلامن و شەریعەت جێبەجێدەکەن.\nداعش، قاعیدە و حیزبە ئیسلامییەکانی ناو حکومەت هەریەکێکن و گشتیان لەیەک مەنهەج فیکریان هەڵدێنجن، کەشەریعەتی ئیسلامە. حیزبە ئیسلامییەکانی عێڕاق و کوردستان بەژداری هەڵبژاردنی دیموکڕاسیانە دەکەن و لەناو پەڕلەمانن و باسی ئازادی دەکەن. ئەوان هەتاکو ئەو کاتەی دەسەڵاتی ئیسلام ناوچەکە کۆنتڕۆڵدەکات ئەو ڕووخسارە میانڕەویە نیشاندەدەن، ئەگینا گەر دەمامکیان لادەی جیاوازیان نییە لەگەڵ داعش و هەمان فیکرو تێڕوانینیان هەیە، سەبارەت بە شەریعەت. بەڵام ئەوان جیهادی قیتالیان بۆ داعش جێهێشتووەو خۆشیان لەناو کۆمەڵگادا وردەوردە کۆمەڵگا بەئیسلامی دەکەن و دەیانەوێت هەموو ژنان حیجاب ببن و مەیخانەکان دابخرێن و لەهەموو کۆڵانەیەکیشدا مزگەوتێک بونیاد بندرێت. حزبی ئیسلامی تیرۆری فیکری دەکەن و داعشیش تیرۆری فیزیکی دەکات. حزبی ئیسلامی عەقیدەی ئیسلام بە دیدە تەکفیرییەکەی دەرخواردی خوشک و براکانی ئێمەمانان دەدەن و داعشیش فیشەک و شمشێری ئاراستەی مل و دەمی پێشمەرگەو سەربازان دەکرد. ئەوان هەردوکیان ئەرکیان تیرۆرە، جا یەکێکیان تیرۆری فیکری و ئەویتریان تیرۆری فیزیکی.\nئیسلامییەکان ئازادییە تاکەکەسییەکانی وەکو جلوبەرگ، قسەکردن، خۆشەویستی و هەڵبژاردنی ئایین لەناودەبەن، تەکفیری ڕۆشنفکران دەکەن، سنور بۆ هەموو چالاکییەکان دادەنێن کەیەکانگیر نەبێت لەگەڵ شەریعەت. دواتر شوێنکەوتوویەک بەرهەمدێنێن هەموو شتێکی بەرامبەرەکەی پێ ڕەفزە. تاکە پێوەری مرۆڤی باش لای ئەو، گەنجێکە ئەهلی مزگەوتەو ژنێکی باڵاپۆشە. ئەوان لەڕووکەشدا ئاڵاو لۆگۆ و دروشمیان جیاوازەو لەباطیندا یەکێکن. لەزاهیردا ئیسلامییەکان موجامەلەی هەوادارانی خۆیان دەکەن و ئیسلام بەجۆرێکیتر تەفسیر دەکەن کەموتوربەیەک بێت لەگەڵ بارودۆخی ئێستایان، کەواتە لەجەوهەردا هەمان باتینن و فەڕقێک لەگۆڕێدانییە لەنێوان موعتەدیلەکان و موتەشەدیدەکاندا.\nهەموو ئەوانەش چ ناوێکیان هەیە گرنگ نییە، چونکە هەمویان ئەو مناڵە توندڕەوەن لەدامێنی شەریعەتەوە لەدایکبوون. بەعس و داعش لەژێر ڕۆشنایی سوڕەتی ئەنفال دەیان هەزار کوردیان بەزیندوویی خستە ژێر گڵەوەو ژنەکانیشیان کردن بەکۆیلەو لەلایەن جەنگاوەرە جیهادییەکانەوە هەتککران. لەڕابردوشدا ئیسلام بەزەبری شمشێر کوردستانی داگیرکردو جەنگاوەرەکانی عەڕەب هەزاران ژنی کوردیان کردە کۆیلەو هەزاران لەبابوباپیرانی ئێمەییان سەربڕی. لەقورئاندا ئایەتی (النساء) دەڵێت: ئەو ژنە ناموسوڵمانانەی لەجەنگدا بە ''غەنیمە'' بەتاڵانی دەکەونە دەستتان بۆتان حەڵاڵن و دەتوانن بەبێ ڕەزامەدی خۆیان سێکسیان لەگەڵ بکەن! یانی ئەوەی داعش لەشەنگال دژی ئێزیدیەکان کردی ڕێک جێبەجێکردنی شەریعەت بوو. هەتائێستاش هەموو عولەمایانی ئیسلام نەیانتوانیوە بڵێن داعش ئیسلام نییە. ئیسماعیل سوسەیی، کەئیمامێکی بەناوودەنگە پێش گرتنی وتی: پێشمەرگە لەبەرەی ڕۆژئاوایە و سیستەمێکی عەلمانییە بۆیە شەهید نییەو ناچێتە بەهەشتەوە، بەڵام داعش بانگەوازی دەوڵەتی ئیسلامی دەکات و جیهاد لەپێناوی خودادا دەکات بۆیە ئەوان شەهیدن و دەچن بۆ بەهەشت.


09/02/2018 03:59:00 م\nسبەی وەفدێکی پەرلەمانی کوردستان بۆ لەنزیکەوە ئاگاداربوون لە رەوشی ناوچەی عەفرین سەردانی رۆژئاوای کوردستان دەکات.\nتاریق جەوهەر، راوێژكاری راگەیاندنی سەرۆکایەتیی پەرلەمانی كوردستان، بەماڵپەری پەرلەمانی کوردستانی راگەیاند: "بریارە رۆژی شەممە 10ی شوبات بەمەبەستی لە نزیکەوە ئاگاداربوون لە دۆخی ناوچەی عەفرین، شاندێکی پەرلەمانی کوردستان سەردانی رۆژئاوای کوردستان بکات". ناوبراو گوتیشی: "وەفدەکە لەپێنج ئەندامی فراکسیۆنەکانی: پارتی، یەکێتی، گۆڕان، شیوعی و یەکگرتوو، پێکهاتووە و بریتین لە: عەلی هالۆ، عەباس فەتاح، شێرکۆ حەمەئەمین، سالار مه‌حمود، ئەبو کاروان و سوهراب میكائیل، بە نوێنەرایەتیی پەرلەمانی کوردستان سەردانی عەفرین و رۆژئاوای کوردستان دەکەن".\nراوێژكاری راگەیاندنی سەرۆکایەتیی پەرلەمان، باسی لەوەش کرد کە وەفدەکەی پەرلەمان بڕێک کۆمەکی دەرمان و کەره‌ستەی پزیشکی بۆ عەفرین لەگەڵ خۆیان دەبەن، کە لەلایەن وەزارەتی تەندروستیی حکومەتی هەرێمی کوردستان دابینکراوە.\nشایانی باسە رۆژی 30-1-2018، پەرلەمانی کوردستان دانیشتنێکی ئاسایی لەبارەی هێرشی تورکیا بۆ سەر عەفرین ئەنجامدا، دوای دانیشتنەکەش راگەیێندراوێکی بڵاوکردەوەو بەپێویستی زانی سنووری نێوان هەرێمی کوردستان و رۆژئاوای کوردستان کراوە بێت بۆ گەیاندنی هاوکاری و کۆمەکی پێویست لەڕووی تەندروستی و مرۆییەوە بۆ خەڵکی لێقەوماوی عەفرین بەتایبەتی و رۆژئاوا بەگشتی.\nخاڵەکانی راگەیێندراوەکەی پەرلەمانی کوردستان لەبارەی عەفرین:\nیەکەم: شەرمەزار و ئیدانەی هێرشی سەربازیی دەوڵەتی تورکیا دەکەین بۆ سەر شاری عەفرینی رۆژئاوای کوردستان.\nدووەم: داوا لەنەتەوە یەکگرتووەکان و کۆمەڵی نێودەوڵەتی دەکەین بە خێرایی بێنە سەر خەت بەمەبەستی راگرتنی هێرشی ناڕەوای تورکیا بۆ سەر کانتۆنی عەفرین.\nسێیەم: پێویستە دەوڵەتی تورکیا رێز لە بنەماکانی یاسای نێودەوڵەتی و دراوسێیەتی بگرێت و، داواش دەکەین دەستبەجێ هێرش و پەلامارەکان رابگرێت.\nچوارەم: داوا لە رێکخراوە مرۆییە نێودەوڵەتییەکان و لایەنەکانی کۆمەکبەخش دەکەین بەهانای خەڵکی مەدەنیی شاری عەفرینەوە بچن. لە پێشکەشکردنی هاوکاریی و دابینکردنی پێداویستییە مرۆییە سەرەتاییەکان.\nپێنجەم: بەرگریی رەواو قارەمانانەی ژنان و پیاوانی خەڵکی خۆڕاگری رۆژئاوا و کانتۆنی عەفرین بەرز دەنرخێنین و هیوای سەرکەوتنیان بۆ دەخوازین.\nسێ پێشنیاز لە پەرلەمانی کوردستانەوە یەک: سنووری نێوان هەرێمی کوردستان و رۆژئاوا کراوەبێ بۆ گەیاندنی هاوکاری و کۆمەکی پێویست لەڕووی تەندروستی و مرۆییەوە بۆ خەڵکی لێقەوماوی عفرین بەتایبەتی و رۆژئاوا بەگشتی. دوو: پێویستە هێز و لایەنەکانی رۆژئاوای کوردستان بە لەبەرچاوگرتنی مەترسییەکانی سەر ئەزموونی رۆژئاوا، ناکۆکییەکانیان بەلاوە بنێن و لە رێگای دایەلۆگ و یەکتر قبوڵکردنەوە یەکڕیزیی نەتەوەیی دروست بکەن و دەستکەوتەکانیان بپارێزن. سێ: بەستنی کۆنگرەی نەتەوەیی کوردستان لەم قۆناغە بەپێویست دەزانین بۆ راپەڕاندنی ئەرکە هاوبەشە نیشتمانیەکان و، پێویستە بەرژەوەندی باڵای گەلی کوردستان بەکردار بخرێتە سەرووی بەرژەوەندییە ئایدۆلۆژی و حیزبی و سیاسییەکان.


مە کراسەک شۆر بۆ ئەحمەد تورک کەردکر لێ – Sibehî سبەھی\nمە کراسەک شۆر بۆ ئەحمەد تورک کەردکر لێ\nBergeh Kurdistan On 27/04/2022 / سیاسی\nل قوسه‌رێ، کوردستانا باکور، ئەحمه‌د تورک پشکداری د جڤینه‌کا رێخستنا گرێدایێ پەکەکێ دا کر. تورک د وێ جڤینێ دا ئاخاڤتنه‌ک کر. وی د ئاخاڤتنا خوه دا به‌حسا پێوستیا یه‌کتیا کوردا کر و هه‌روه‌ها بەحسا ئێریشێن ترکیێ یێن سەر باشوورێ کوردستانێ و د ڤێ چارچۆڤەیێ دا به‌هسا پەدەکێ ژی کر و کینا د دلێ خوه دا فه‌رشت. تورک ب ته‌مامی وەک پەکەکی یه‌ک به‌هسا پەدەکێ کر و وی ڤه‌کری گۆت کو، پەدەکە خیانه‌تێ دکه.\nد به‌شه‌ک ئاخاڤتنا خوه دا، ئەحمەد تورک، گۆت: “ئیرۆ ڕۆژا یه‌کێتیێ یه، ئه‌م ناخوازن وه‌کی به‌رێ خیانه‌ت بکه‌ڤه ناڤا کوردان دا”. تورک به‌حسا هه‌لوه‌ستا پەدەکێ ژی کر و گۆت: “ئیرۆ ئه‌م ڤێ خیانه‌تێ دبینین. هه‌ر کی به خیانه‌تێ ل گه‌لێ خوه بکه، دێ رۆژه‌کێ حه‌سابێ وێ خیانەتێ بده. ژ بۆ ڤێ یه‌کێ ئه‌ز دبێژم کو، ل هەمبه‌ر یه‌کێتیا کوردان نه‌بن ئاسته‌نگ. ئه‌م باش دزانن گه‌لێ باشوور ل دژی ڤان ئێریشایه. ل دژی خیانه‌تا پەدەکێ نه ژی. ژ بۆ ڤێ گه‌ره‌کە ئه‌م د هه‌موو قادان دا ل دژی ڤێ خیانه‌تێ ده‌رکه‌ڤن”.\nئه‌ڤە هەلوەست و دیتنا ئەحمه‌د تورک ه، مخابن گه‌له‌ک سیاسه‌تمه‌دار و که‌ساتیێن کورد کو، سیاسه‌تا پەکەکێ راست نابینن و رەخنە دکن، ئەحمەد تورک وه‌ک که‌ساتیه‌ک ئه‌رێنی دنرخینن. هه‌ر ژ بەر ڤێ یه‌کێ ژی گه‌له‌ک که‌س رێزێ ل ئەحمەد تورک دگرن و به‌حسا وی وه‌ک که‌ساتیه‌ک کورد و نشتمانپه‌روه‌ر دکن.\nلێ مخابن، پەکەکە ب ڤان فێلبازیێن خوە دکاره خه‌لکه‌کی بخاپینه. هه‌ر که‌سێ ته‌ڤلی پەکەکێ ببه مه‌جبووره ئیرادا خوه راده‌ستی پەکەکێ و ئۆجەلان بکه و سیاسه‌تێ ژی د چارچۆڤەیا به‌رژه‌وه‌ندیێن پەکەکێ دا بکه. یێن وه‌ک ئەحمەد تورک گه‌له‌ک جارا دکارن که‌ساتیا خوه یا راست ڤه‌شێرن و وه‌ک که‌ساتیەک ئه‌رێنی خوه بدن ناساندن دا کو بکاربن هندەک جاران کێماسیێن پەکەکێ ڤه‌شێرن و ب ڤێ فێلبازی و ته‌کتیکێ خه‌لکه‌کی بخاپینن.\nئەحمەد تورک گه‌له‌ک جاران ب ئه‌رێنی به‌حسا پەدەکێ کریه و سیاسه‌تا پەدەکێ ژ بۆ کوردستانێ و ژ بۆ گه‌لێ کورد وه‌ک سیاسه‌ته‌ک سه‌رکه‌فتی نرخاندیه. لێ ئیرۆ بێی کو شه‌رمێ ژ خوه بکه پەدەکێ ب خیانه‌تێ ئتیهام دکه. تورک د هەلوەست و سیاسه‌تا خوه دا نه که‌ساتیەک خوه‌دی باوه‌ریه‌ک سه‌ربخوه‌یه و ئه‌و ژی وه‌ک هه‌ر که‌سه‌ک دن د ناڤا پەکەکێ دا، ئێخسیر و دیلێ سیاسه‌تا پەکەکێ یه.\nپەدەکێ پتر ژ هەر ئالیەک دن گه‌له‌ک قه‌درێ تورک گرتیە و ئه‌و وه‌ک که‌ساتیه‌ک ئه‌رێنی دنرخاند و راستی ژی هه‌ر ده‌مێ وی سەردانا باشوورێ کوردستانێ کریە گەکەک ب گەرمی ژ ئالیێ پەرپرسێن حکومەتێ و ب تایبەتی بەرپرسێن پەدەکێ ڤە ب گەرمی هاتیە پێشوازی کرن. . لێ ئیرۆ تورک بێ کو شه‌رمێ ژ خوه بکه، وه‌ک جاهله‌کێ پەکەکێ رادبه پەەدکێ ب خیانەتێ تاوانبار دکه.\nبێ گومان گه‌له‌ک تشت هه‌نه کو، مرۆڤ به‌حسا که‌ساتیا ئەحمەد تورک و رۆلێ وی یێ خراب بکه. لێ ئه‌ڤ نڤیس نه جهێ وێیه و ژ خوه ژی هه‌وجه ناکه مرۆڤ به‌حسا ڤان که‌سێن کو ب ئاوایه‌ک دوورووتی سیاسه‌ته دکن بکه. لێ پێدڤیە راستیا تورک ژی بێ دیتن و زانین و ل گۆرا وێ ژی قیمەت پێ بهێتە دان.\nسه‌د حه‌یف و مخابن هه‌تا وه‌ک ڤێ گاڤێ ژی سیاسه‌تا گەمار و قرێژ یا پەکەکێ ژ ئالیێ گه‌له‌ک که‌سان ڤه باش نه‌هاتیه فام کرن و ژ بەر هندێ ژی قه‌درێ یێن وه‌ک ئەحمەد تورک گه‌له‌ک تێ گرتن.\nسیاسه‌تا پەکەکێ قرێژ به ،که‌سایه‌تێن وێ رێڤه دبن و یێن خزمه‌تا وێ سیاسه‌تێ دکن نکارن پاقژ بن.\nپێشیا گۆتیه: “بان کون به بنبان شله”


جەلەولا و مەندەلی و سەعدیە و قەرەتەپە بکەن بە شوێنی کۆبوونەوەی پەرلەمان!\nنامەیەکی بەپەلە بۆ بەڕێزان لە یەکێتی پەرلەمانتارانی کوردستان.\nوەک دانیشتووی یەکێک لە ناوچە بەزۆر دابڕاوەکانی کوردستان بە پەرۆشییەوە پەیامەکەتانم خوێندەوەو پێشوەخت دەستخۆشی گەرمتان لێدەکەم.\nبەڕێزان: گەرچی کات درەنگە، بەڵام بەندە ماوەی زیاتر لە مانگێک بەڕێگای چەندین کەناڵی بیستراو وبینراو نووسراو هاواری سەردانی بەڕێزتانم کردووە بۆ ناوچە بە زۆرەملی دابڕێنراوەکان و بە تایبەتی جەلەولا و خانەقین و سەعدیە، بەڵام بەداخەوە هێشتا پاوقدومتان نەگەیشتووەتە ناوچە ناوبراوەکان.\nئیمڕۆ لە سایتی ئاوێنە پەیامەکەتانم بینی و بە ئەرکی خۆمی دەزانم وەک کەسێک گەرماوگەرم بە راپۆرت و هەواڵ و بەدواچوون بەشداریم کردووە لە گەیاندنی مەترسی ئەقڵ و فکر و کردە شەڕەنگیز و شۆفێنستی عەرەبچییەکان لە ناوچەکەمان و کەمتەرخەمی و پەراوێزخستنیان لەلایەن حکومەتی هەرێمی کوردستان وەک خۆتان نووسیوتانە(بەشێوەیەکی باشیش لەلایەن حکومەتی هەرێمی کوردستان ئاوڕیان لێنەدراوەتەوە) کە لەراستیدا مەندەلی کەلاوەیەکی شڕەو بارودۆخ و گوزەرانی جەلەولا و جەبارە و قەرەتەپە و سەعدیە لە ئەو باشتر نین.\nلەپێناو بەرگرتن بەو سیاسەتانە، داواکارم لە بەڕێزتان بە زووترین کات سەردانی مەیدانی ئەم ناوچانە بکەن و بە کردەوە بەهانای دانیشتوانەکەی بێن.\nئەوەی هەست بە بەرپرسی مێژوویی و نەتەوەیی و نیشتمانی و خەڵکی ئەم دەڤەرەی دەکات، با بۆ چەند رۆژێکیش بێت، ئەم شارو شارۆچکانە بکات بە شوێنی کۆبوونەوەکانی و لێرەدا راستەوخۆ بڕیار بدەن و پڕۆژە پێشکەش بکەن و لە ناوەڕاستی خەڵکەکەیەوە، لێدوان بدەن!\nخانەقین، داوادەکرێ هەڵبژاردنی نوێنەرانی رۆژنامەنووسان دووبارەبکرێتەوە!\nئیمڕۆ لە کاتژمێری 4.30، کۆمەڵێک رۆژنامەنووس لە(سەنتەری رۆشنبیری و کۆمەڵایەتی گەرمەسێر)کۆبوونەوە. لەم کۆبوونەوەیە باسی کۆنفرانسی رۆژنامەنووسە حزبی، کتوپڕ، رانەگەیەندراو لە میدیاکان کرا و چۆن نوێنەران بەشێوەی حزبی دیاریکران. هەروا ئامادەبووان کۆکبوون لەسەر نابەجێی تەواوی پرۆسەی بەناو"کۆنفرانسی رۆژنامەنوسانی خانەقین".\nلەبەر ئەو هۆیانەی سەرەوە، ئامادەبووان بەکۆی دەنگ سێ نوێنەر(ئەمەل باجەڵان، زەینەب ئەرکەوازی، هێژا کەمال)هەڵبژارد بۆ گەیاندنی داواکەیان بە(سەندیکای ناشەرعی رۆژنامەنووسان لە خانەقین) کە بریتییە لە: 1- دووبارە رێکخستنی خۆکاندیدکردن. 2- دەنگدان بەشێوەی راستەوخۆ و نهێنی خودی تاکی رۆژنامەنووس، بەبێ دەستتێوەردانی حزبی، واتە رۆژنامەنووس وەک خاوەن پیشە، ئەرکی خۆی جێبەجێ بکات. 3- راگەیاندنی رۆژو کات و شوێنی کۆبوونەوەمان بۆ هەڵبژاردنی نوێ لە میدیاکان. هەروا باسی دیاریکردنی خاوەن پیشەی رۆژنامەنووسی و دامەزراندنی گروپی رۆژنامەنووسانی سەربەخۆیش کرا.\nبەجیا لەو داواکارییانە، رۆژنامەنووسان جەختیان لەسەر ماددەی حەوتەم، بڕگەی1/ لەبەشی چوارەم لە یاسای رۆژنامەگەری لە کوردستان کرد کە دەڵێ: (رۆژنامەنووس سەربەخۆیە و لە بەجێهێنانی ئەرکە پیشەیەکەی هیچ دەسەڵاتێکی بەسەرەوە نییە، جگە لە دەسەڵاتی یاسا).\nکۆبوونەوە بە کردەوە گیانی رێزلێنان لە پیشەی رۆژنامەنووسی و ئازادی بیروڕا بەڕێوەچوو و گەرچی ژمارەکە کەمبوون بڵام پێگەی کچانی رۆژنامەنووس لەبەرچاو بوو.\nناوی بەشداربووان(ئەمەل باجەڵان، زەینەب ئەرکەوازی، بریڤان جەبار، حەبیب فەرەج، وەلی شەریف، رزگار محمود، شاکۆ محەمەد، سوارە محەمەد، موجاهد بەرزنجی، هێژا کەمال، عومەر فەتحوڵڵا، سەلام عەبدوڵڵا).


مستەفا مەولوودی: کورد لە ڕۆژئاوا لە پێناو پاراستنی کەرامەتی مرۆڤ و ئەمنیەتی جیهانیدا شەڕی کردوە،\nئەویش لەدژی تاریکترین بیری سەردەم؛ بۆیە تاوانە پشتیان چۆڵ بکرێ\nڕووداوەکانی ڕۆژاوای کوردستان لەم رۆژانەدا چەقی سەرنج و لێکدانەوەکان لە ناوچە و جیهانیشە. ئەم ڕووداوانەی کاریگەریی زۆری لەسەر ڕیزبەندیی سیاسی و هەڵوێست و هەروەها کاردانەوە جیاوازەکان لە زۆربەی شوێنەکان بەتایبەت لە کوردستان بووە. ڕۆژاوا بۆ گەیشتە ئەمرۆ؟ مەترسییەکان بۆسەر داهاتوو کورد چەندەن؟ کۆماری ئیسلامیی ئێران لەکوێی ئەم هاوکێشەیە دایە؟ بۆ تاوتوێی ئەم باسانە و وەستان لەسەر چەند تەوەرێکی دی، “کوردستان” دیمانەیەکی لەگەڵ کاک مستەفا مەولوودی، سکرتێری گشتیی حیزبی دێموکراتی کوردستان پێک هێناوە.


بڕینەوەی دار بەبیانووی جۆراوجۆر و هەوڵێک بۆ لەناوبردنی ژینگە | JINGEWAN ژینگەوان\nHome هەواڵ بڕینەوەی دار بەبیانووی جۆراوجۆر و هەوڵێک بۆ لەناوبردنی ژینگە\nبڕینەوەی دار بەبیانووی جۆراوجۆر و هەوڵێک بۆ لەناوبردنی ژینگە\nنیسان 27, 2016\nبەپێی ڕاپۆرتی ژینگەوان، ڕۆژی دووشەممە شەشی بانەمەڕی 2716ی کوردی، تەنیا چوار ڕۆژ پاش ڕۆژی جیهانیی زەوی، دارێک لە حەوشەی قوتابخانەیەکی مەریوان بڕدرایەوە.\nبەرپرسانی قوتابخانەی دواناوەندیی هزری مەریوان (اندیشه) لەگەڵ ئەوەی کە ئەم خەسارەیان لە ژینگە داوە، بە جۆرێک لە جۆرەکان بێڕێزییان بەو چالاکییە ژینگەپارێزییانەی مەریوان کردووە کە گیانی خۆیان بۆ پاراستنی ژینگەی کوردستان دەخەنە مەترسییەوە.\nئامانجێکی دیکە لە بڕینەوەی دارێک لە شوێنێکی پەروەردەییدا بۆ ئەوە دەگەڕێتەوە کە قوتابی بەدوور لە کلتووری ژینگەپارێزی پەروەردە بێت.\nچەند ڕۆژ پێش، ژینگەوان هەواڵێکی لەبارەی بڕینەوەی 500 بن دار لەلایەن شارەوانیی نەغەدەوە بڵاو کردبووە و لەم هەوڵە وەکوو کارەساتێکی ژینگەیی ناوی بردبوو.\nلەو ڕاپۆرتەدا هاتبوو: لەلایەن شارەوانیی نەغەدەوە جەنایەتێکی ژینگەیی لەرێگا دایە. بڕیار وایە شارەداری نەغەدە لە دوایین پرۆژەی خۆی شەقامی نەبووەتی نەغەدە بەرین بکاتەوە کە بۆ ئەو مەبەستە پتر لە ۵٠٠ دار دەبی ببڕدرێنەوە.\nناوەندە پێوەندیدارەکانی حکوومەت ساڵانە بە بیانووی پرۆژەی جۆراوجۆر ژینگەی کوردستان دەشێوێنن و ئەمەش وەکوو لەنابردنی سیستماتیکی ژینگەی کوردستان چاو لێ دەکردرێت.\nناڕەزایەتیی ژینگەپارێزان و خەڵکی کوردستانیش لەلایەن بەرپرسانی حکوومەتییەوە هیچ بایەخێکی پێ نەدراوە.\nPrevious articleشاری شنۆ بووە مەکۆی چالاکییە ژینگەیەکانی ئەنجۆمەنی ژینکۆ\nNext articleفضای سبزی که جالیز شد!\nبەربەستی حکوومەت بۆ چالاکی و کلتوری ژینگەپارێزی لە مەریوان\nشۆرای هەماهەنگیی ڕێکخراوە مەدەنییەکانی مەریوان بە بۆنەی ٨ی مارس بەیاننامەیەکی بڵاو...


سەرۆک وەزیری بەڕیتانیا و زێلێنسکی لە کیێڤی پایتەختی ئۆکرانیا کۆبوونەوە\nسەرۆک وەزیری بەڕیتانیا بۆریس جۆنسن و سەرۆکی ئۆکرانیا ڤلۆدیمیر زێلێنسکی\nسەرۆک وەزیری بەڕیتانیا بۆریس جۆنسن ڕۆژی شەممە سەردانی کیێڤی پایتەختی ئۆکرانیای کرد و بەڵێنیدا سزاکانی سەر ڕووسیا توندتر بکاتەوە و بەڵێنی بە سەرۆکی ئۆکرانیا ڤلۆدیمیر زێلێنسکیدا چەکی بەرگری زیاتری بداتێ.\nجۆنسن لە ناکاو لە کیێڤی پایتەختی ئۆکرانیا دەرکەوت و لەگەڵ سەرۆکی ئۆکرانیادا کۆبۆوە، دوو ڕابەرەکە باسیان لەو پەیوەندییە نزیکەکە کرد کە لە دوای دەستپێکردنی داگیرکارییەکەی ڕووسیاوە دروستییان کردووە.\nدوو ڕابەرەکە دەست خۆشییان لەیەکتر کرد لەسەر هاریکارییەکانیان دژی داگیرکارییەکەی ڕووسیا لە ئۆکرانیا، کە ڕووسیا بە " ئۆپەراسیۆنێکی سەربازیی تایبەت " ناوی دەبات و دەڵێت ئامانج لێی لەناوبردنی توانا سەربازییەکانی ئۆکرانیایە.\nزێلێنسکی وتی " دەبێت فشاری زیاتر و زیاتر بخەنە سەر فیدراسیۆنی ڕووسیا، کاری زیاتر بکەن بۆ یارمەتیدانی گەلی ئۆکرانیا بۆ بەرگریکردن لە خۆی دژی فیدراسیۆنی ڕووسیا، هەروەها دەبێت سزاکان زیاتر بکەن."\nوتیشی " وڵاتە دیموکراتخوازەکانی دیکەی ڕۆژئاوا دەبێت بەڕیتانیا وەکو نموونەیەک سەیر بکەن. ئێستا کاتی ئەوەیە بەتەواوەتی هاوردەکردنی وزەی ڕووسی قەدەغە بکەن، چەکی زیاتریشمان بدەنێ."\nلە وەڵامدا جۆنسن وتی " پێکەوە لەگەڵ هاوبەشەکانماندا فشارە ئابوورییەکان زیاد دەکەین و هەفتە بە هەفتە بەردەوام دەبین لە توندکردنەوەی سزاکانی سەر ڕوسیا."\nوتیشی یەکێک لەو ڕێوشوێنانەی کە لە داهاتوودا دەگیرێنەبەر دوورکەوتنەوە دەبێت لە بەکارهێنانی هایدرۆکاربۆنەکانی ڕووسیا.\nجۆنسن وتیشی دۆزینەوەی لاشەی هاوڵاتیانی مەدەنی لە شارۆچکەکانی ئۆکرانیا " بەشێوەیەکی هەمیشەیی ناوبانگی سەرۆکی ڕووسیا ڤلادیمیر پوتنی شێواند."\nوتیشی " ئەوەی پوتن لە شوێنەکانی وەکو بوچا و ئیرپین ئەنجامیداوە تاوانی جەنگن و بەشێوەیەکی هەمیشەیی ناوبانگی خۆی و حکومەتەکەی شێواند."\nوتیشی " ڕووسییەکان باوەڕییان وابوو دەتوانن لە چەند ڕۆژێکدا ئۆکرانیا بگرن و کیێڤ لە چەند کاتژمێرێکدا دەچێتە ژێر دەستی سوپاکانیانەوە." وتیشی " گەلی ئۆکرانیا ئازایەتی شێرییان پیشانداوە، جیهان پاڵەوانی نوێی دۆزییەوە و ئەو پاڵەوانانەش خەڵکی ئۆکرانیان."\nلە ماوەی ڕابردوودا بەڕیتانیا ڕایگەیاند وڵاتەکە 120 ئوتومبێلی زریپۆش و سیستمی دژە کەشتی دەداتە ئۆکرانیا.\nیاریدەدەرانی جۆنسن وتیان دوو ڕابەرەکە لە سەرەتای دەستپێکردنی داگیرکارییەکەی ڕووسیاوە لە ئۆکرانیا ڕۆژانە قسەیان کردووە.\nوتەبێژی ئۆفیسی جۆنسن وتی ئامانج لە کۆبوونەوەکەی " جۆنسن و زێلێنسکی دەرخستنی هاوسۆزی بووە بۆ گەلی ئۆکرانیا."\nسەرچاوە/ ڕۆیتەرز، دەنگی ئەمەریکا


باڵوێزی فەرانسە لە تاران بانگهێشت کرا\n13:58 - 26 خاکەلێوه 2719\nکوردستان میدیا: بە هۆی توییتی باڵوێزی فەرانسە لە وڵاتی ئامریکا لەبارەی بەرجام، باڵوێزی فەرانسە لە تاران، بانگهێشتی وەزارەتی دەرەوەی ڕێژیمی ئێران کرا.\nڕۆژی یەکشەممە، ٢٥ی خاکەلێوە، ''حوسێن سادات مەیدانی'' سەرۆکی دەبیرخانەی ستادی بەدواداچوونی بەڕێوەبەری بەرجام، ''فیلیپ تیبۆ '' باڵوێزی فەرانسەی لە ئێران بانگهێشت کردووە کە لە بارەی توییتی باڵوێزی ئەو وڵاتە لە ئامریکا، ڕوونکردنەوە بدات.\nسادات مەیدانی باسی لەوە کردووە، ئەگەر ئەو توییتە لە لایەن دەوڵەتی فەرانسەوە پشتڕاست کرابێتەوە، ئەوە دژایەتی لەگەڵ ئامانج و نێوەرۆکی ڕێکەوتننامەی بەرجام دەبێت.\nپێشتریش عەباس عەراقچی جێگری سیاسی وەزیری دەرەوی ڕیژیمی ئێران، تویتێرەکانی باڵوێزی فەرانسەی لە وڵاتی ئامریکا، بە پێشێڵکردنی بەرچاوی ئامانجەکانی بەرجام زانیبوو و داوای ڕوونکردنەوەی لە دەوڵەتی فەرانسە کردبوو.\n"ژرار ئارۆ"، باڵوێزی فەرانسە لە وڵاتی ئامریکا، ٢٤ی خاکەلێوە، لە لاپەرەی تویتێری خۆیدا نووسیبوی: "هەروەک لە ساڵی ٢٠٠٢دا باسمان کرد بەپێی پەیمانی NPT، پیتاندنی ئۆرانییۆم به بێبەرنامەیەکی باوەڕ پێکراو بۆ ئەوەیکە بۆ بەشی نیزامی بەکارنەبردرێت، نایاساییە.\nنابراو لە توییترێکی دیکەدا نووسیوێتی: "هەڵەیە ئەگەر بگوترێت لە کاتی تەواوبونی ڕێکەوتنی بەرجام، ڕێژیمی ئێران ئیزنی دەبێت هەوڵی پیتاندنی ئۆرانییۆم بدات. بەپێی پەیمانی NPTو پرۆتۆکۆلی لکێندراو، ڕێژیمی ئێران ناچاردەبێت لەژێر چاوەدێری توونددا ، بیسەڵمێنێت کە چالاکییە ناوکییەکانی بۆ کاروباری نیزامی نییە.\nگوشارە نێوخۆیی و دەرەکییەکان بۆ سەر بەرجام لەپاش کشانەوەی تاکلایەنەی ئامریکا لە ڕێککەوتنی بەرجام بەردەوام زیاتر بووە و نێوبەتاڵیی ڕێکەوتنی بەرجام بۆ ئەوانەی کە هیوادار بوون ئەم ڕێککەوتنە ببێتە هۆی نیزیک بوونەوەی پێوەندییەکانی ئێران و ڕۆژئاوا دەرکەوت.


"تاوتوێی ناوى چوار کاندید دەکرێت"\n09:32 دوو شه‌ممه 09 کانونی یەکەم 2019\nڕۆژنامەى سەباحى فەرمى عێراق بڵاویکردەوە، لایەنەکان گەیشتونەتە “بڕیارى کۆتایی” بۆ دیاریکردنى کاندیدى سەرۆک وەزیران، لەگەڵ نزیکبوونەوەى کۆتایی هاتنى ئەو وادە دەستورییەى دیاریکراوە تا سەرۆک کۆمار کاندیدێک دیاری بکات.\nمحەمەد بەلداوى ئەندامى پەرلەمانى عێراق بە ڕۆژنامەکەى ڕاگەیاندووە “کوتلە سیاسییەکان جموجۆڵیان دەستپێکردووە و تاوتوێی چوار ناو دەکەن، دواى دورخستنەوەى دەیان ناوى پێشنیازکراو بۆ سەرۆک وەزیران”.\nوتیشى “ئێستا ئەوەى تەنها ماوەتەوە دیاریکردنى کەسێکە تا بۆ سەرۆک وەزیران کاندیدبکرێت”.\nئەو پەرلەمانتارە جەختیکردووەتەوە، دەبێت کاندیدەکە لەلایەن مەرجەعیەت و گەلەوە قبوڵکراو بێت، پێشبینیشیکرد کۆتایی ئەم هەفتەیە ناوى کاندیدەکە ڕابگەیەنرێت دواى تەوافوقى کوتلە سیاسییەکان لەو بارەیەوە.\nیەکى ئەم مانگە پەرلەمانى عێراق دەستلەکارکێشانەوەى عادل عەبدولمەهدى لە پۆستى سەرۆک وەزیران پەسەندکرد و بۆ ڕۆژى دواتر محەمەد حەلبوسى سەرۆکى پەرلەمان نوسراوێکى ئاڕاستەى سەرۆک کۆمار کرد بۆ ئەوەى لەماوەى 15 ڕۆژدا کەسێک بۆ سەرۆک وەزیران کاندید بکات، بەپێی ماددەى 76 ى دەستور.\nنوفل ناشی ئەندامى پەرلەمانى عێراق باسى لەوەکردووە، دانوستانەکان بەردەوامن بۆ دیاریکردنى کاندیدێکى سەربەخۆ بۆ سەرۆک وەزیرانى داهاتوو، تا ئێستا ناوى هیچ کاندیدێک ڕانەگەیەنراوە، کوتلە سیاسییەکان بڕیاریانداوە ئەو پرسە بە نهێنى بەرێوەبچێت.\nبەپێی دەستوری عێراق، دەبێت لە دوای 15 ڕۆژ لە دەستلەکارکێشانەوەی سەرۆک وەزیران، کەسێکی دیکە بۆ جێگەکەی دیاریبکرێت، بەڵام ئێستا هەشت رۆژی ئەو ماوەیە ڕۆشتووە و حەوت ڕۆژی ماوە، تا ئێستاش هیچ کەسێک بۆ سەرۆک وەزیران دیارینەکراوە.\nهاوکات شەقام و بەشێک لە پەرلەمانتارانیش هەوڵەکانیان چڕکردووەتەوە بۆ ئەوەى کەسێک بۆ سەرۆک وەزیران دیاریبکرێت کە لەدواى ساڵى 2003 ەوە هیچ پۆستێکى لە حکومەتدا نەبووبێت و ئەندامى پەرلەمانیش نەبووبێت.\nیونادم کەنا ئەندامى پەرلەمانى عێراق باسى لەوەکردووە، 20 کەسایەتى لەناو پەرلەمان و کوتلە سیاسییەکان چاویان بەسەرۆک کۆمار کەوتووە و لیستێکیان پێداوە لەبارەى مەرجەکانى دیاریکردنى سەرۆک وەزیرانى نوێ کە لەلایەن 120 پەرلەمانتارەوە واژۆکراوە.\nوتیشى “دیارترین مەرجەکان ئەوەیە ئەو کاندیدە سەر بە هیچ حزبێک نەبێت و خاوەنى ڕەگەزنامەى هیچ وڵاتێکى دیکە نەبێت”.\nنەوید زەردی وازی لە گۆرانی وتن هێنا چونکە “ماندوو بووم”\nلە نۆ ساڵی ڕابردوودا لە سوریا زیاتر لە نیو ملیۆن کەس کوژراون\n23:04 شه‌ممه 04 كانونی دووه‌م 2020\n16:08 پێنج شه‌ممه 26 کانونی یەکەم 2019\nسەدر سوپاسی هەڵوێستی بەرهەم ساڵح دەکات\nتڕەمپ مەسیحییەکانی ئەمریکای بۆ دوو بەرە دابەشکردوە\n19:51 چوار شه‌ممه 25 کانونی یەکەم 2019\n18:41 چوار شه‌ممه 01 كانونی دووه‌م 2020\nناس كورد ئه‌و كه‌سه ئاشكرا ده‌كات كه سه‌رپه‌رشتی كۆبوونه‌وه‌كه‌ی سه‌ركردایه‌تی یه‌كێتی ده‌كات\n15:45 دوو شه‌ممه 23 کانونی یەکەم 2019\nناس کورد هۆکاری بەجێهێشتنى هۆڵى کۆنگرە لەلایەن جەعفەر شێخ مستەفا و عومەر فەتاح ئاشکرادەکات


کوردستان میدیا: ئەندام و لایەنگرانی حیزبی دێموکراتی کوردستانی ئێران، بە ئەنجامدانی چالاکیی تەبلیغی، ڕێزیان لە ڕۆژی کەمئەندامانی حیزبی دێموکرات گرت و بەپیریی ڕۆژی پێشمەرگەوە چوون.\nئێوارەی ڕۆژی پێنجشەممە، ١٥ی سەرماوەز، وەفادارانی دێموکرات لە گوندی "ئیبرایم ئاوا"، سەر بە شاری بۆکان، بە بڵاوکردنەوەی تراکت و پووستێر و سی.دیی تایبەت بە ١٦ و ٢٦ی سەرماوەز، ڕۆژی کەمئەندامانی حیزبی دێموکراتی کوردستانی ئێرانیان بەرز ڕاگرت و بەپیریی ڕۆژی پێشمەرگەوە چوون.\nلەو چالاکییەدا قارەمانانی دێموکرات، بە بڵاوکردنەوەی سروود لە مزگەوتی گوندەکە ترسیان خستە دڵی جاش و خۆفرۆشانی ئەو گوندەوە.\nهەروەها بە بڵاوکردنەوەی سی.دی و پووستیر لەگەڵ گوڵی سوور لە نێوماڵەکانی ئەو گوندەدا بوون بە مایەی خۆشحاڵیی خەڵک.\nهەروەها شەوی ١٥ لە سەر ١٦ی سەرماوەز، جامانە لەملانی دێموکرات لە پیرانشار، بە بڵاوکردنەوەی تراکت و پووستێری تایبەت بە ١٦ی سەرماوەز، ڕۆژی کەمئەندامانی حیزبی دێموکراتی کوردستانی ئێران، ئەمەگناسیی خۆیان بەرانبەر بە کەمئەندامانی بزووتنەوەی ڕزگاریخوازایی گەلی کورد دەربڕی.\nئەو شوێنانەی چالاکیی لێ کرابوون بریتین لە: "پەسوێ خیابانی موعەلیم، قوتابخانەی تەوحید، هۆڵی وەرزشی، جاددەکانی کانی مەلا و کانی بداغ، جاددەی خورینج و کێلەسیپان".\nهەر لەو پەیوەندییەدا، شەوی پێنجشەممە، ١٥ لە سەر ١٦ی سەرماوەز، چاونەترسانی دێموکرات لە شاری شنۆ، ڕێزیان لە ڕۆژی کەمئەندامانی حیزبی دێموکرات گرت و بە بڵاوکردنەوەی تراکت و پووستێری تایبەت بەو ڕۆژە، وەفاداریی خۆیان بە ڕێبازی گیانفیدایانی ئازادی سەلماند.\nئەو شوێنانەی چالاکییان لێ کرابوون بریتی بوون لە: "گەڕەکەکانی سەلیم ئاوا، ڕەحیم ئاوا، شاکرئاوا، گەڕەکی گاوداران و گەڕەکی مام تەمر".


👫 حەمەی عەبۆل - محەمەد عەبدوڵڵا کەسایەتییەکان\n📅 کاتی تۆمارکردن Jan 18 2018 8:58AM\n👁 ئەم بابەتە 6,506 جار بینراوە\nحەمەی عەبۆل؛ بە بۆڵە بۆڵ؛ کردی بە گۆڵ! محەمەد عەب [ زۆرتر... 👁] ✖ ✖ 8 1 ✔ 99% ✍ س.ئـ. 18-1-2018 8:58:08\n| کاتی ئافراندنی لاپەڕە: 7,13 چرکە!


كەمپی هۆل فۆتۆ: AFP\nلە مانگی ڕابردوودا سێ حاڵەتی كوشتن لە كەمپی هۆل ڕوویانداوە و ئەمەش بە كەمبوونەوەی حاڵەتەكانی تاوان لە كەمپەكەدا دادەنرێت.\nڕوانگەی سوری بۆ مافەكانی مرۆڤ ڕایگەیاند، قوربانییەكانی سێ تاوانەكەی ئەمدواییە پیاوێك و دوو ژنی بەڕەگەز عێراقی بوون كە لە هەردوو بەشی یەكەم و شەشەمی كەمپی هۆل بوون.\nدوای ئەو ڕووداوانە، كۆی تاوانەكانی ناو كەمپەكە لە سەرەتای ئەمساڵەوە گەیشتوونەتە 70 حاڵەت.\nزیادبوونی ژمارەی حاڵەتەكانی كوشتن لە كەمپەكەدا لەماوەی ئەمساڵدا دەگەڕێتەوە بۆ زیادبوونی بیری توندڕەوی و هەوڵی سەپاندنی ئایدۆلۆجیای داعش لە كەمپەكەدا كە خێزانی چەكدارەكانی ڕێكخراوەكە لەخۆدەگرێت، وەك ئەوەی لە ڕاپۆرتێكی ئاژانسی فرانس پرێسدا هاتووە.\nدۆخی دژواری كەمپەكە كە لەژێر دەستی شەڕڤانانی هێزەكانی سوریای دیموكراتدایە، هاوكاتە لەگەڵ هەوڵەكان بۆ گێرانەوەی دەیان خێزان بۆ كۆمەڵگاكانیان و هەوڵی دووبارە تێكەڵاوكردنەوەیان.\nبەپێی ڕوانگەی سوریا لە مانگی ڕابردوودا 92 خێزان كە نزیكەی 324 ئەندام لەخۆدەگرێت بەرەو پارێزگای ڕەققە گوازراونەتەوە لەچێوەی دەستپێشخەریی ئەنجومەنی سوریای دیموكرات بۆ چۆڵكردنی كەمپەكە لە سورییەكان، بەوەش لە سەرەتای ئەمساڵەوە 644 خێزانی سوری لە كەمپەكە كراونەتە دەرەوە.\nهەر لە مانگی ڕابردوودا 100 خێزانی عێراقی كەمپەكەیان بەجێهێشت دوای هەماهەنگیی نێوان هێزەكانی هەسەدە و وەفدێكی حكومەتی عێراق و بڕیاریشە هەفتەی داهاتوو 100 خێزانی دیكە بگوازرێنەوە.\nلە كەمپەكەدا، كە ڕووبەرەكەی 736 فندانە، نزیكەی 70 هەزار كەس دەژین كە زۆرینەیان ژنان و منداڵانن، زۆرینەی ئەوانە بەهۆی جەنگ لە سوریا و شەڕەكانی بەرامبەر داعش هەڵهاتوون.\nنیشتەجێبووانی كەمپەكە خەڵكی نزیكەی 60 وڵاتیان تیایە، بەڵام زۆرینەیان عێراقین، وەك ئەوەی ئاژانسی فرانس پرێس بڵاویكردووەتەوە.\nلەبارەی دۆخی كەركوكەوە هۆشداری دەدرێت\nپەرلەمانتارێكی كورد لە ڕاگەیەندراوێكدا لەبارەی ڕەوشی كەركوكەوە هۆشداری دەدات و دەڵێت، “ئەو شارە بێ كارەبایە و كۆرۆناش بەرۆكی…\nحکومەتی هەرێم داوای هەماهەنگیی زیاتر لەگەڵ بەغداد دەکات\nلەسەر هێرشەکەی شەوی ڕابردووی چەکدارانی داعش کە دوو پێشمەرگەی تێدا شەهیدبوون، حکومەتی هەرێم ڕایگەیاند، جەختدەکەنەوە لەسەر پێویستیی زیاتر…


ڕیاڵ مەدرید و ئامارێكی ڕووخێنەر بۆ نێیمار و پاریسییەكان\nده‌سته‌ی مافی مرۆڤ هه‌ڵمه‌تی داماڵینی چه‌كداری ڕاگه‌یاند\nله‌سه‌ر ئاشكرا كردنی ده‌رمانی ئێكسپایه‌ر له سلێمانی ته‌قه له پزیشكێك ده‌كرێت\nئێران و تورکیا کێبڕکێ لەسەر پەیوەندییە بازرگانییەکانیان لەگەڵ هەرێم و عێراقدا دەکەن\nبە کشانەوەی سەربازانی ئەمریکا، ئێران دەبێتە براوەی یەکەم لە عێراق\nحزب و لایەنە سیاسییەكان: سەردانی بەرپرسانی جیهان بۆ كوردستان دەرخەری بەهێزبوونی پێگەی هەرێمی كوردستانە\nگەڕێکی تر لە کۆبوونەوەکانی پێکهێنانی کابینەی نوێی هەرێم بەڕێوەدەچێت\nکانونی دووەم 21, 2019\nدهۆك و نه‌ورۆز یاریی لوتكه‌ی ئه‌م گه‌ڕه دەکەن\nک دووەم 17, 2019\nیانەی ڕیال مەدرید بەردەوام سەلماندوویەتی لە خولی یانە پاڵەوانەكانی ئەورووپادا گۆڕانكاری گەورە و سەركەوتنی گەورەی دەبێت، تەنانەت ئەگەر لە خولی تۆپی پێی ئیسپانیایش هەوڵی بەدەستهێنانی پشكەی ئەو خولە بدات.\nڕیاڵ مەدرید لە لالیگا چانسی پاڵەوانیەتیی نییە، هەرچەند هاندەرانی ئەو یانەیە بە هیواوە دەژین و لە جامی شای ئیسپانیاش ماڵئاوایی پێ كرا. تاكە هیوا و ئومێدی ئەو یانەیە بۆ ئەوەی لە وەرزێكی پڕ لە شكست دەربازی بێت، خولی یانە پاڵەوانەكانی ئەورووپایە، كە ئەویش دەبێ لەگەڵ حەزیایەكی وەكوو یانەی پاریس سانت جێرمان بەرەوڕوو بێتەوە، كە ناتوانێ دەربازبوون لەو قۆناغە كارێكی ئاسان بێت.\nڕیاڵ و ئاستێكی سەرسووڕهێنەر\nزۆر هاندەری تۆپی پێ لەسەر ئەو باوەڕەن بەهۆی ئەوەی كە بارودۆخی پی ئێس جی باشترە، ئەو تیمە لە دوو یاریدا لە ڕیاڵ دەباتەوە و بۆ قۆناغی سەرووتر سەردەكەوێ، بەڵام ڕیال مەدریدیش ئەوەی سەلماندووە لە خولی یانە پاڵەوانەكانی ئەورووپادا ئاستێكی باشتر و بوێرانەتر پێشكەش دەكات، واتە ئاستێكی سەرسووڕهێنەر.\nدوایین شكستی یانەی ڕیال مەدرید لەسەر یاریگای خۆی لە خولی یانەی پاڵەوانەكانی ئەورووپا بۆ وەرزی 15-2014 دەگەڕێتەوە كە ڕیاڵ لە یاریی گەڕانەوەی بە ئەنجامی 3-4 بە یانەی شالكە دۆڕا. لەوە بەدواوە ئەو یانەیە 17 یاری لە ناو سانتیاگۆ بێرنابیئۆ كردووە، 14ی بردۆتەوە و سێ یاریشی یەكسان كردووە، 47 گۆڵی تۆمار كردووە و تەنیا 11 گۆڵی خواردووە.\nزۆر یانە بە دەست ڕاوەشاندن گەڕاونەتەوە\nیانەكانی وەكوو بایرن میونشن، ئەتلتیكۆ مەدردی و تەنانەت پاریس سان جێرمانیش لەو ماوەیەدا دەروەستی ڕیاڵ مەدرید نەهاتوون و لە بێرنابیۆ بە دۆراوی جانتایان بەشان داداوە و بۆ شاری خۆیان گەڕاونەتەوە. بە پێی ئەو ئامارە، ڕیاڵ مەدرید دەتوانێ لە فاكتەری سانتیاگۆ بێرنابیۆ كەڵك وەربگرێ و لەیاریی بەرانبەر بە پی ئێس جی براوە بێت، هەرچەند یانە پاریسییەكە بە هەبوونی چەند یاریزانی ئاستبەرزی وەكوو نێیمار، كاڤانی، ئیمباپێ و دی ماریا سەرئێشەن بۆ هەر یانەیەك و چاوەڕوانی هەر ئەنجامێك دەكرێت لەو یارییەدا.\nئەمشەو چاوەڕوانی یارییەكی ئاستبەرز و گران بۆ هەر دوو یانەكانی ڕیاڵ مەدرید و پاریس سانت جێرمان دەكرێت و بەر لە یارییەكە زەینەدین زێدان لە لێدوانی لەگەڵ ڕادیۆ RTL باسی یارییەكەی كردووە و بە یارییەكی تا بڵێی ئەستەمی ناوبردووە و ئەوەیشی وتووە ڕیاڵ مەدریدێكی دیكە بەرانبەر بە یانە پاریسییەكە دەبینن.\nڕاگرتنی پاریسییەكان ئەستەمە\nزیدان ڕای لەسەر یانەی بەرانبەر و چەند یاریزانێكی خۆی و راهێنەری تیمی بەرانبەریش، بەم شێوەیە دەربڕیوە.\nلە بارەی پی ئێس جی: دەبێ لە ڕووی فیزیكی و هۆش و هزرەوە لە ئاستێكی باشدا بین و بەرانبەر بە یانەیەك كە لەم وەرزەدا باشترین ئاستی پێشكەش كردووە، ئامانجمان هەبێ. پاریس سان جێرمان، یاریزانەكانی بە گشتی باشن، بەڵام هاندەرانی ئێمە دەتوانن هاریكاری گەرەی ئێمە بن.\nلە بارەی ئیمباپێ: یاریزانانی وەكوو كیلیان ئێمباپێ بەرەو قۆناغی باشتربوون و ئەستێرەبوون هەنگاو دەنێنەوە. ئەو ئێستە زۆر گەنجە، بەڵام پاریس سان جێرمان تیمێكی گەورەیە و ڕاگرتنی كارێكی ئاسان نییە، دەبێ هەموو تەركیزمان لەسەر ئەو یارییە بێت و ڕێگەی سەركەوتنیان لێ ببڕین.\nمرۆڤەكان بە هیواوە دەژین\nلە بارەی بێنزێما: ئەویش وەكوو یاریزانەكانی دیكەمان ئامانجی هەیە و بۆ ئەو یارییە بە باشی خۆی ئامادەكردووە. بۆ ئەویش وەكوو باقی یاریزانەكان و ئێمە و هاندەران، ئەو یارییە گرینگی تایبەت بە خۆی هەیە. لەوە دڵنیام ئەمشەو هاوكارییەكی باشی یانەكەمان دەكات بۆ بردنەوە و بە تەواوەتی تێی ڕادەبینم.\nلەسەر ئۆنای ئێمرێ (ڕاهێنەری یانەی پاریس سانت جێرمان): ڕاهێنەربوون كارێكی گرانە، بەڵام ئێمرێ ئەنجامی باشی هەبووە و یانەیەكی گەورەی دروست كردووە. هەموو ئەو ڕاهێنەرانەی تیمی گەورەیان وەرگرتووە، بێ ڕەخنەش نین، بەڵام من ڕێزی تایبەتی بۆ خۆی و تیمەكەی دادەنێم.\nلە بارەی داهاتوو: ئەم پێكهاتەیەم زۆر خۆش دەوێت و هەموو هەوڵی خۆم دەدەم لێرە بمێنمەوە. ڕاستە ئەم وەرزە بارودۆخ بە دڵی ئێمە و هاندەران نییە، بەڵام من بەرپرسیاری هەموو شتێكم. ئەم وەرزە لەگەڵ وەرزی پار زۆر جیاوازە، دەبێ ئەوە وەبەرچاو بگرین، لەگەڵ ئەوەشدا مرۆڤ وا ڕاهاتووە دەبێ تا دوایین چركەساتەكان هیوای هەبێ\nمحەمەد شەهدی- هەولێر .\nوەرزی زستان لە رۆژمێری كوردەواریدا\nنووسینەوەی مێژووی شارێك بە شیعر\nپاکڕاگرتنی قوتابخانە ئەرکی کێیە؟


بەهرۆز جەعفەر: ترامپ و فاوچی لە ئەمریکا، جەلالی و مەلایی لە کوردستان. – WTARIKURD\nبەهرۆز جەعفەر: ترامپ و فاوچی لە ئەمریکا، جەلالی و مەلایی لە کوردستان.\nناکۆکۆ نێوان دۆناڵد ترامپ سەرۆکی ویلایەتە یەکگرتوەکان و ئەنتۆنی فاوچی\nپزیشکە پسپۆڕەکەی کۆشکی سپی و سەرۆکی سەنتەری رێگریکردن لە نەخۆشییە هەستیاری و گوازراوەکان، لەسەرەتای هاتنی کۆرۆناوە لەوێدا سەرنجڕاکێشە کە ترامپ کەسێکی بازاڕییەو بە هەوەسی خۆی کارئەکات، چی بە زاریدا بێت نایگێڕێتەوە. هەرچی فاوچیە زانستیانە مامەڵە ئەکا و نوێنەری کەرەستەکانی بیرکردنەوەی خۆیەتی، لەگەڵ ئەوەیە قەدەغەی هاتوچۆ ڕابگەیەندرێت، دەرگا بە ڕووی چین دا دانەخرێت و بەستنی دەمامک بکرێتە ناچاری، چونکە وەرزێکی ترسناکی کۆرۆنا بەڕێوەیە. زۆربەی کات ترامپ بە فاوچی ئەڵێت «گەمژەیە» …«لە خۆیەوە قسە ئەکا و بۆچونەکانی تەواو نییە».\nبەڵام بۆ جارێکیش نەیگوت ئەمە پیلانی دیموکراتەکان یان کەسانی ناو کۆمارییەکانە لە دژی من، نەیگوت فاوچی بەدڵی چین و ڕووسیاو هیندو یابان قسە ئەکات!. لە سوشیال میدیا پەلاماری یەکتریان نەداو قەزیە گەورەکانیان بیر بچێتەوە.\nلە هەرێمی کوردستان کە دوو گەڕەک یان کۆڵانە بە نیسبەت گۆی زەوییەوە، زیاتر لە ( 50 ) پەنجا ساڵە هەموو شتێک بە پێوەرو چاویلکەی مەلایی و جەلایی ئەخوێندرێتەوە. دەیان تەن ماددەی هۆشبەر لە بادینان ساخ بێتەوە بڵێ کاکە ئەمە وا نابێت، ئەبێت ئاسایشی نیشتیمانیمان بپارێزین پێش هەموو شت ئەڵێن ئەوە سەر بە فڵان و فیساری یەکێتی و جەلالیە، لە سولەیمانی و گەرمیانیش دەیان بیری نەوت خراپ مامەڵەی لەگەڵ ئەکرێت، ڕۆژانە بە وتەی ساخکراوەی پەرلەمانتارو میدیاکان دەیەها باری قاچاخ لە مەرزەکانەوە دێتە ژوورەوەو سەدان دۆنم زەوی حکومەت لە سولەیمانی دەستی بەسەردائەگیرێت، بڵێ کاکە ئەمە وا نییەو پێویستە پرۆژەیەکی هاوبەشی نیشتیمانی هەبێت بۆ ئینقاز بون لەم دۆخەی ئێستا، بڵێ کاکە ئێمە لە بەغدا نوێنەرەکانمان خەریکی خۆیانن نەک میللەتەکەمان، یەکسەر تۆمەتەکە حازرە کە تۆ سەر بە فڵانو فیسار دەزگای پارتی و مەلاییت.\nگۆی زەوی زۆر لە پارتی و یەکێتی و بەناو دامودەزگەکانی گەورەترە، زەوی بە دەوری خۆردا ئەسوڕێتەوە نەک ئەم بینین و دیدگا بچوکانەی لە ناو یەکێتی و پارتی دا خەڵکی داماوی پێوە سەرقاڵکراوە. مناڵێک داوای مافی خۆی بکات و پێویست بێ لانی کەم گوێی لێبگیرێت و (وەک خۆی قبوڵ بکرێت) لە هەرێمی کوردستاندا تەخوین و تۆمەتبارانی ئەکەن!.\nئێستا کوردستان و عێراق لە لێواری حەشرێکی گەورەی دونیایی نزیک بۆتەوە، ژیری و ئازایەتی ئەوەیە پلانی هەمەلایەنەو گشتگیر بۆ ڕووبەڕووبونەوەو پاراستنی میللەتەکە دابڕێژرێت. دەست لە موزایەداتی حیزبی و ئایدۆلۆجی و ناوچەگەرێتی بێ ماناو هەڵبگیرێت.\nكەمال محەمەد: سەبارەت بە ئیسلامی سیاسی.\nدلێر محەمەد نوری: کاریکاتێر و کوڕە فارس و پاشای نەرویج.


وەڵامی پرسیاره بەردەوامەکانی ئێوە: | The American University of Iraq Sulaimani\nبۆ دڵنیایی زیاتر لەوەڵامی پرسیاره بەردەوامەکانتان ، تەماشای ئەم لینکانەی خواره‌وه بکەن:\nپرۆگرامەکانی زانكۆی ئه‌مه‌ریكی له‌عێراق - سلێمانی\nخۆناونوسکردن بۆ خوێندن لەزانكۆی ئه‌مه‌ریكی له‌عێراق - سلێمانی\nکامانەن ئه‌و پرۆگرامانه‌ی کە حاڵی حازر زانكۆی ئه‌مه‌ریكی لەسلێمانی فه‌راهه‌می كردون ؟\nبه‌كالۆریۆس لەبواری كارگێڕیی كار\nبه‌كالۆریۆس لەبواری ئه‌ندازیاریی بیناسازی\nبه‌كالۆریۆس لەبواری ئه‌ندازیاریی وزه\nبه‌كالۆریۆس لەبواری ئه‌ده‌بی ئینگلیزی\nبه‌كالۆریۆس لەبواری ته‌كنۆلۆژیای زانیاری\nبه‌كالۆریۆس لەبواری توێژینەوەی نێوده‌وڵه‌تی\nبه‌كالۆریۆس لەبواری ئه‌ندازیاریی میكانیكی\nبه‌كالۆریۆس لەبواری ئه‌ندازیاریی پڕۆگرامسازی\nبه‌كالۆریۆس لەبواری ئه‌ندازیاریی شارستانی\nبه‌كالۆریۆس لەبواری وەرگێڕان\nبه‌كالۆریۆس لەبواری زانستی تاقیگه پزیشكییه‌كان\nبه‌كالۆریۆس لەبواری یاسا\nزانكۆی ئه‌مه‌ریكی له‌سلێمانی ، كۆلێژه‌كانی : پزیشكی ، ددانسازی ، هەروەها ده‌رمانسازیی هه‌یه؟\nنەخێر به‌داخه‌وه ، لەبەرئەوەی زانکۆی ئەمریکی لەسلێمانی زانكۆیه‌كی نوێیە ، بەڵام بێگومان لەهەوڵی بەردەوامدا دەبێت بۆ ئەوەی ساڵانە به‌رنامه‌و خوێندنی نوێ دەستەبەر بکات ، بەڵام حاڵی حازر به‌رنامه‌و خوێندنی نوێی دیکەی پێ دەستەبەر ناکرێت .\nبۆ زانیاریی زیاتر دەربارەی پرۆگرامه ئه‌كادیمییه فه‌راهه‌مكراوه‌كانی ئێستا ، لێره‌دا كلێك بكه :\nزانكۆی ئه‌مه‌ریكی له‌سلێمانی ، به‌رنامه‌ی خوێندنی ماسته‌ری هه‌یه ؟\nبه‌ڵێ ، یه‌ك به‌رنامه‌ی خوێندنی ماسته‌ری هه‌یه .\nزانكۆی ئه‌مه‌ریكی له‌سلێمانی ، ماسته‌ر لەبواری (كارگێڕیی كار) فه‌راهه‌م ده‌كات ، له‌گه‌ڵ پسپۆڕیی ورد له‌بواره‌كانی به‌ڕێوه‌بردنی پرۆژه ، دارایی و هونه‌ری ، سه‌ركردایه‌تیکردن ، سەرچاوە مرۆییەکان، بازاڕگەری\nكه سەرجەمیان بۆ کەسانی پرۆفیشناڵ داڕێژراون .\nزانكۆی ئه‌مه‌ریكی له‌سلێمانی ، بواری (خوێندن لەڕێی ئینتەرنێتەوە online classes) دەستەبەر ده‌كات ؟\nنەخێر ، زانكۆی ئه‌مه‌ریكی له‌سلێمانی ، حاڵی حازر بواری (خوێندن لەڕێی ئینتەرنێتەوە online classes) دەستەبەر ناکات .\nخۆناونوسکردن بۆ خوێندن لەزانكۆی ئه‌مه‌ریكی:\nخوێندن له‌زانكۆی ئه‌مه‌ریكی له‌سلێمانی ، چه‌ندی تێده‌چێت ؟\nکرێی خوێندن له‌زانكۆی ئه‌مه‌ریكی له‌سلێمانی ، لەسه‌ر بنه‌مای نمرەی بەکالۆری و زیرەکییه ، له‌به‌رئه‌وه له‌فێرخوازێكه‌وه بۆ فێرخوازێكیتر ده‌گۆڕێت (نمرەی بەرز کرێی کەمترە ، نمرەی نزم کرێی زیاترە) .\nبۆ زانیاریی زیاتر دەربارەی کرێی خوێندن ، لێره‌دا كلیك بكه:\nمن فێرخوازێکم له‌ده‌ره‌وه‌ی عێراق ، ئایا ده‌توانم بێمەوە له‌زانكۆی ئه‌مه‌ریكی له‌سلێمانی بخوێنم ؟ ئەگەر ئا چۆن؟\nبه‌ڵێ دەتوانیت .\nئەو فێرخوازانەی لەده‌ره‌وه‌ی عێراقەوە رودەکەنە زانکۆی ئەمریکی لەسلێمانی بۆ ئه‌وه‌ی خۆیانی تێدا ناونوس بکەن بۆ خوێندن، ده‌بێت له‌ڕێی وه‌زاره‌تی خوێندنی باڵاوه له‌به‌غداد یان لەهه‌ولێر، بڕوانامه‌ی ئاماده‌ییان ببینرێت و بەفەرمی هاوتاو پشتڕاست بکرێتەوە.\nپاش ئه‌وه‌ی وه‌زاره‌تی خوێندنی باڵا، نمره‌كانی قۆناغی ئاماده‌یی ئەو فێرخوازانە هاوتاو پشتڕاست ده‌كاتەوە (بەپێی سیسته‌می پەروەردەیی عێراق) ئەوا ئەو دەبنە خاوەنی کۆمەڵە نمرەیەک کە هاوتای نمره‌ی به‌كالۆرین، ئەوسا دەتوانن بەو نمرانەوە روبکەنە زانکۆی ئەمریکی لەسلێمانی و خۆیانی تێدا ناونوس بکەن بۆ خوێندن .\nبۆ زانیاریی زیاتر دەربارەی چۆنیەتیی خۆناونوسکردن بۆ خوێندن لەزانکۆی ئه‌مه‌ریكی له‌سلێمانی وه‌ك فێرخوازێكی نێوده‌وڵه‌تی ، تكایه لێره‌دا كلیك بكه.\nوادەی خۆناونوسکردن بۆ خوێندن لەزانکۆی ئەمریکی لەسلێمانی ، هەروەها وەڵاموەرگرتنەوە ، كه‌یه ؟\nتكایه سه‌ردانی لاپەڕەی "وادەی خۆناونوسکردن بۆ خوێندن و وەڵاموەرگرتنەوە" بكه بۆ دەسخستنی زانیاریی ورد دەربارەی: دوا وادەی خۆناونوسکردن له‌خولی پێشوه‌ختە، هەروەها خولی به‌رده‌وام و خولی به‌هاره .\nپرۆسەی خوێندن لەزانکۆی ئەمریکی لەسلێمانی ، كه‌ی ده‌ست پێده‌كات ؟\nفێرخوازانی به‌كالۆریۆس ساڵانە له‌مانگی ئه‌یلولدا ده‌ست بەخوێندن ده‌كەن\nبۆ زانیاریی زیاتر، كلیك له‌سه‌ر ساڵنامه‌ی ئه‌كادیمی بكه.\nفێرخوازانی (به‌رنامه‌ی ئاماده‌سازیی ئه‌كادیمی) ساڵانە له‌مانگی تشرینی یەکەم یاخود دوه‌مدا ده‌ست بەخوێندن ده‌كه‌ن ، واتە : هاوکات لەگەڵ خۆناونوسکردنی فێرخوازانی نوێ بۆ خوێندن له‌زانكۆی ئەمریکی لەسلێمانی .\nنمره‌ی به‌كالۆریاكه‌م چه‌ند بێت بۆ ئه‌وه‌ی له‌زانكۆی ئه‌مه‌ریكی له‌سلێمانی وەربگیرێم ؟\nمه‌رجه‌كان ساڵانه ده‌گۆڕێن و لەوادەی دیاریکراودا بڵاوده‌كرێنه‌وه .\nده‌توانیت لێرەدا مه‌رجه‌كانی خوێندن بۆ ئه‌م ساڵ ببینیت .\nساڵی پار، زانكۆی ئه‌مه‌ریكی له‌سلێمانی ، نمره‌ی %٥٥ و بەرەوسه‌رتری داوا دەکرد .\nکرێی خوێندن لەسەر چ بنەمایەک دیاری دەکرێت ؟\nزانكۆی ئه‌مه‌ریكی له‌سلێمانی ، لەسەر "بنه‌مای زیرەکی و لێهاتویی" کرێی خوێندن دیاری دەکات ، واتە له‌سه‌ر بنه‌مای نمره‌ی بەدەستهاتو لەو تاقیکردنەوە به‌كالۆریانەدا کە لەعێراق و هەرێمی کوردستان بەڕێوە دەچن :\nهه‌تا نمره‌ی به‌كالۆریا به‌رزتربێت ، بڕی کرێی خوێندن نزمتر ده‌بێت .\nبۆ زانیاریی وردتر له‌م باره‌یه‌وه ، تەماشای لاپه‌ڕه‌ی کرێی خوێندن بکە .\nسكۆڵارشیپ فه‌راهه‌م كراوه ؟\nئۆفەری شكۆڵارشیپی شایسته‌یی ئۆفەرێکی سنوردارە ، لەساڵێکەوە بۆ ساڵێکیتر دەگۆڕێت .\nله‌به‌رئه‌وه تكایه ناوبەناو سه‌ردانی وێبسایتی زانکۆ بكه بۆ دەسخستنی زانیاریی دروست دەربارەی سكۆڵارشیپ.\nبه‌رنامه‌ی ئاماده‌سازیی ئه‌كادیمی :\nبه‌رنامه‌ی ئاماده‌سازیی ئه‌كادیمی چییه ؟\nبه‌رنامه‌ی ئاماده‌سازیی ئه‌كادیمی راهێنانێکی چڕوپڕە بەفێرخوازانی تازە خۆناونوسکردو ، لەبواری زمانی ئینگلیزیدا (پێش دەستکردن بەخوێندنی ئەکادیمی) .\nئامانج لەبەڕێوەبردنی ئەم راهێنانە چڕوپڕە ئەوەیە : فێرخوازان لەڕوی زمانەوە ئامادە بکرێن بۆ خوێندنی به‌كالۆریۆس ، چونکە خوێندن لەزانکۆی ئەمریکی لەسلێمانی ، بەزمانی ئینگلیزیە .\nزۆربه‌ی فێرخوازانی خۆناونوسکردو لەزانکۆی ئەمریکی لەسلێمانی ، پێویستیان بەوە هەیە ماوه‌یه‌ك له‌به‌رنامه‌ی ئاماده‌سازیی ئه‌كادیمی بخوێنن تا دڵنییا دەبین له‌وه‌ی توانایان لەزمانی ئینگلیزیدا گەیشتۆتە ئاستێکی ئەوەندە بەرز بەکالۆریۆسی پێ بخوێنن .\nبۆ زانیاریی زیاتر لەوبارەیەوە ، تكایه سه‌ردانی لاپه‌ڕه‌ی به‌رنامه‌ی ئاماده‌سازیی ئه‌كادیمی بكه.\nدیاریکردنی ئاستی لێوەشاوەیی فێرخواز لەزمانی ئینگلیزیدا (سەروەختی خۆناونوسکردن بۆ خوێندن لەزانکۆی ئەمریکی لەسلێمانی) چۆنچۆنییە ؟\nزانكۆی ئه‌مه‌ریكی له عێراق، سلێمانی (بۆ وەرگرتنی فێرخواز لەزانکۆ و دیاریکردنی ئەو ئاستەی کە دەبێت لەبەرنامەی ئامادەسازیی ئەکادیمی لێی بخوێنێت) پشت ده‌به‌ستێت به‌نمرەی بەدەستهاتوی فێرخواز لە هەلسەنگاندنی زمانی ئینگلیزی یاخود تاقیكردنه‌وه‌ی تۆیفڵ ئایبیتی لە هەر سەنتەرێکی متمانە پێکراو .\nبۆ زانیاریی زیاتر لەمبارەیەوە ، تکایە سەردانی لاپەڕەی دیاریكردنی ئاستی فێرخواز لەمانی ئینگلیزیدا بکە\nته‌واوكردنی به‌رنامه‌ی ئاماده‌سازیی ئه‌كادیمی چه‌ند دەخایەنێت ؟\nبەرنامەی ئامادەسازیی ئەکادیمی چوار تێرمە ، فێرخواز هەیە دەبێت هەمو تێرمەکان بخوێنێت ، هەیە هەندێك لەتێرمەکان دەخوێنێت (چونکە زمانە ئینگلیزیەکەی زۆر باشە یان ئەگەر لەسەرەتایشەوە زۆر باش نەبوبێت دەتوانێت بەخێرایی زۆر باشی بکات و پێشی بخات) .\nبەکورتی : فێرخواز دەبێت له‌نێوان (١ بۆ ٤ تێرم) ی بەرنامەی ئامادەسازیی ئەکادیمی بخوێنێت ، ئه‌مەش پەیوەندیی بەئاستی فێرخوازەکەوەیە :\nزمانە ئینگلیزییەکەی لە چ ئاستێکدایە ؟ دەخرێتە كام ئاست لەچوار ئاستەکەی به‌رنامه‌ی ئاماده‌سازیی ئه‌كادیمی ؟ توانای فێربونی چۆنە ؟\nبه‌رنامه‌ی ئاماده‌سازیی ئه‌كادیمی له ماوه‌ی هه‌ر ساڵێكدا چوار تێرم به‌ڕێوه ده‌بات .\nزانكۆی ئه‌مه‌ریكی له‌سلێمانی، متمانەی دراوەتێ یان نا؟\nزانكۆی ئه‌مه‌ریكی له‌سلێمانی، له‌لایه‌ن وه‌زاره‌تی خوێندنی باڵاو توێژینه‌وه‌ی زانستیی سەر بەحکومەتی هه‌رێمی كوردستانەوە مۆڵەتی دراوەتێ و پابەندە بەهه‌مو ئه‌و رێنماییانەوە کە لەسەر بنەمای دڵنیایی جۆری لەلایەن وەزارەتەوە دیاری کراون.\nهەروەها لەسەر ئاستی نێودەوڵەتییش (دەزگای متمانەبەخشین بەبه‌رنامه‌کانی زمانی ئینگلیزی) کە دەزگایەکی تایبەتمەندی سەر بەوەزارەتی پەروەدەی ئەمریکایە، بڕوانامەکەی لەگەل زانکۆی ئەمریکی بۆ دە ساڵی داهاتوو نوێ کردەوە ( لە مانگی نیسانی 2020 بۆ مانگی نیسانی 2030).\n(دەزگای متمانەبەخشین بەبه‌رنامه‌کانی زمانی ئینگلیزی) لەلایەن وه‌زاره‌تی په‌روه‌رده‌ی ولایه‌ته یه‌كگرتووه‌كانی ئه‌مه‌ریكاوه بەفەرمی متمانەی دراوەتێ (وه‌ك دەزگایەكی نەتەوەیی متمانەبەخش بەبه‌رنامه‌كانی زمانی ئینگلیزی له ولایه‌ته یه‌كگرتوه‌كان).\nزانكۆی ئه‌مه‌ریكی له‌سلێمانی، له‌لایه‌ن حكومه‌تی عێراقه‌وه متمانەی دراوەتێ؟\nبەڵێ ، مانگی شوباتی ٢٠١٧ ، زانکۆی ئەمریکی لەسلێمانی ، متمانەی تەواوەتیی وەزارەتی خوێندنی باڵاو توێژینەوەی زانستیی بەغدای بەدەست هێنا ، بەمەش بو بەیەکەم زانکۆی تایبەت لەهەرێمی کوردستان کە لەلایەن حکومەتی ناوەندییەوە لەبەغدا ، متمانەی بدرێتێ ، بێگومان دوای هەوڵ و ماندوبونێکی زۆری زانستیانە لەو پێناوەدا .\nئەم متمانەوەرگرتنە دەرگایەکی فراوان دەخاتە سەر پشت لەبەردەم فێرخوازانی زانکۆکەدا ، هەم بۆ دۆزینەوەی هەلی کار ، هەم بۆ دەستڕاگەیشتن بەخوێندنی باڵا لەعێراق و دەرەوەی عێراق .زانكۆی ئه‌مه‌ریكی له‌سلێمانی، متمانەی وڵاتانی ئه‌وروپای بەدەستهێناوە؟\nوڵاتانی ئه‌وروپا، هەر یەکەو به‌شێوه‌ی خۆی مامه‌ڵه لەگەڵ ئەو مەسەلەیەدا ده‌كات.\nبه‌گشتی، وڵاتانی ئەوروپا، پێویستە متمانە ببەخشنە زانكۆی ئه‌مه‌ریكی له‌سلێمانی، به‌تایبه‌تیش به‌ریتانیا.\nشایانی باسە: چەندین کەس لەده‌رچوانی زانكۆی ئه‌مه‌ریکی له‌سلێمانی، بەبڕوانامەکانیانەوە، له‌زانکۆکانی ئه‌وروپا وه‌رگیراون و حاڵی حازر خەریکی ته‌واوكردنی خوێندن، بۆ نمونە لەزانکۆکانی: بەریتانیا، ئه‌ڵمانیا، سوید، روسیاو وڵاتانێکی دیكه.


لەسەر داوایەکی بەپەلەی پارتی\nبڕیارە ئەمڕۆ پارتی و بزووتنەوەی گۆڕان کۆببنەوە و ئەندامێکی جڤاتی نیشتیمانی گۆڕانیش ڕایدەگەیەنێت، کۆبوونەوەکە لەسەر "داوای پارتی و لە ناکاو" بووە.\nهێمن شێخانی ئەندامی جڤاتی نیشتیمانی گۆڕان تایبەت بە ناس کورد-ی ڕاگەیاند: "کۆبوونەوەی ئەمڕۆی پارتی و گۆڕان لەناکاو و لەسەر داوای پارتی بووە، ئەوەش دوای دواخستنی دانیشتنەکەی دوێنێی پەرلەمان و بەردەوامی کێشەکانە لەسەر پۆستی جێگری سەرۆکی هەرێم".\nوتیشی، گۆڕان و پارتی ڕێککەوتنێکیان هەیە و لە ڕێککەوتنەکەشدا باس لەوە نەکراوە سەرۆکی هەرێم دوو جێگری هەبێت، بۆیە بوونی دوو جێگر بۆ سەرۆکی هەرێم لای گۆڕان بە "هێڵی سور" دادەنرێت.\nلە ئێستادا بەرپرسانی یەکێتیش ئاماژە بەوەدەکەن پارتی ڕازی بووە جێگرێک بۆ سەرۆکی هەرێم زیاد بکرێت و "پێویستە گۆڕانیش ڕازی بکات"، هەر بۆیە پێدەچێت سەردانەکەی ئەمڕۆی پارتی بۆ لای گۆڕان بۆ ڕازیکردنی گۆڕان بێت.\nگۆڕان مەرجی توند بۆ کاندیدی پۆستە حکومییەکان دادەنێت\n2019.04.22 - 21:14


دەزگای گشتی كاروباری مین مینلابەری نموونەیی بۆ مانگی (11) دەست نیشان دەكات\n28\_1\_2020/ سێشەم هەولێر\nدوای هەڵسەنگاندنی فۆڕمەكانی مینلابەری لە سنوری بەرێوەبەرایەتیە گشتیەكانی پارێزگاكان، لیژنەی سەرپەرشتی كردن ناوی مینلابەری نموونەیی مانگی یازدەی2019ی راگەیاند،\nكە لەو بەڕێزانە پێكهاتووە.\n1.جەلال عەلی ئەحمەد / دەرچووی پلەی یەكەم لەبەرێوەبەرایەتی گشتی كاروباری مین – سلێمانی لە تیمی منیلابەری (5)ی سلێمانی.\n2.لوقمان محەمەد عەبدوڵا/ دەرچووی پلەی دووەم لە بەرێوەبەرایەتی گشتی كاروباری مین – هەولێر لە تیمی مینلابەری (5)ی هەولێر.\n3.دلێر محەمەد عەلی / دەرچووی سێیەم لە بەرێوەبەرایەتی گشتی كاروباری مین – گەرمیان لە تیمی مینلابەری(1)ی گەرمیان.\n•پابەند بوون بە دەوام(ژمارەی ئەو رۆژانەی كە مینلابەر لە یەك مانگدا لەسەر كێڵگە ئامادەبووە).\n•چەندایەتی و چۆنایەتی بەرهەم لەگێڵگە مینەكان.\n•جۆری كێڵگەو شێوازی كاركردن.\n•هەڵسوكەوت و دسپلینی كاركردن


داهێنانێكی تری نۆكیا\nداهێنانێكی تری نۆكیا   17/7/2017\nبەمەبەستی بەرزكردنەوەی كوالێتی وێنەگرتن، نۆكیا ئەزموونی سیستمی وێنەگرتنی ڤیدیۆیی دەخاتە بەر دەستی بەكارهێنەرانی مۆبایلی زیرەك.\nكۆمپانیای ئێچ.ئێم.جی گلۆباڵ دروستكەری موبایل و خاوەنی مافی بەكارهێنانی براندی نۆكیا لەگەڵ كۆمپانیای زیس، بەمەبەستی بەرزكردنەوەی كوالێتی وێنەگرتن، رێككەوتنێكی هاوبەشیان ئیمزا كرد.\nهەردوو كۆمپانیای ناوبراو خواستیانە چاكسازی بنەڕەتی لە كوالێتی وێنەگرتنی مۆبایلی زیرەكدا بكەن بە شێوەیەك لە رووی بەرنامە و خزمەتگوزاری و كوالێتی شاشە و دیزاینی هاوێنەوە بتوانرێ ركابەری سیستمی ژینگە بكات.\nلەو بارەیەوە ئارتۆ نۆمیلا سەرۆكی جێبەجێكردنی كۆمپانیای ئێچ.ئێم.دی گلۆباڵ رایگەیاند، رێككەوتنی هاوپەیمانی لەگەڵ كۆمپانیای زیس لە چوارچێوەی پابەندبوونمانە بە دابینكردنی باشترین خزمەتگوزاری بۆ كڕیارەكانمان، كە دەیانەوێت كامێرایەكی زۆر نایاب بە دەستبهێنن، بۆ ئەوەی ئەزموونی وێنەگرتنێكی مەزن و بێ كەموكورتی تاقیبكەنەوە.\nوتیشی، هاوپەیمانیمان لەگەڵ كۆمپانیای زیس، ئاستی وێنەگرتنی مۆبایل دەگەیەنێتە ئاستێكی نایاب.\nلای خۆیشیەوە ماتیاس میتز ئەندامی ئەنجومەنی ئیدارەی گروپی كۆمپانیاكانی زیس دەڵێت، بڕوامان هەیە ئەم رێككەوتنە ئاستی وێنەگرتنی مۆبایلی نۆكیا بەرز بكاتەوە، بە هۆی ئەو پێشكەوتنەی لە دروستكردنیدا رەچاو دەكرێت.\nئاماژەی بەوەشكرد، ئامانج لە هاوپەیمانێتییەكەیان بۆ گەیشتنە بە قۆناغێكی نمونەی لەبارەی هەموو ئەو كارانەی پەیوەندی بە مۆبایلەوە هەیە لە دیزاین و دروستكردنیدا.


كه‌و/بابەتێک لەسەر زاراوەکانی تایبەت بە ڕاو | Roji Kurd ڕۆژی کورد\nHome وتار و بابه‌ت فه‌رهه‌نگی ، هونه‌ری كه‌و/بابەتێک لەسەر زاراوەکانی تایبەت بە ڕاو\nكه‌و/بابەتێک لەسەر زاراوەکانی تایبەت بە ڕاو\nنووسینی: عه‌تا ریازی\nئاولووس ژێلیووس له ناو كتێبه‌كه‌ی خۆیا به نێوی ،،شه‌وانی ئاتیك،، ده‌نووسێ كه ئێئۆراست شاگردی ئه‌ره‌ستوو وتوویه كه :كه‌و دوو دڵی هه‌یه.\nكه‌و باڵنده‌یكه كه كۆچه‌ر نییه.له ئۆروپا، ئاسیا و ئیفریقا وجوودی هه‌یه له سه‌ده‌ی نۆزده‌هۆمه‌وه براوه‌ته ئیمریكای باكووریچ.\nئه‌م باڵنده له ناو فره‌یك له نه‌ته‌وه‌كانا جێگایكی پیرۆزی هه‌یه و ئه‌فسانه‌گه‌رێكیان پێه‌وه‌وتووه. یه‌كێك له‌م ئه‌فسانه‌گه‌ره كه له جیهانابه ناوبانگه ئه‌فسانه‌ی دێدالی یونانییه.\nدێدال پیاوێكی زۆر زاناو هونه‌رمه‌ندێكی گه‌وره بوو. خه‌ڵكی ده‌یانه‌وت كه ئه‌و هه‌مووه ئاوه‌زیه، یان له ئاباوئه‌ژدادی به ئێرس وه‌رگرتووه یان له دایكی پێ گه‌یشتووه.\nدێدال برازاگێكی ئه‌بێ به نێوی كه‌و. كاتێ كه كه‌و ئه‌گه‌یته ته‌مه‌نی به مه‌دره‌سه ڕوێشتن، بۆ شاگردی ئه‌یباته لای خۆی. كه‌ویچ زۆر زیره‌ك ئه‌بێ. ته‌نانه‌ت له مامۆی خۆیچی زیره‌كتر ئه‌بێ. كه‌و ئه‌ونده زانا ئه‌بێ كه هه‌ر له منداڵیا هه‌ڕه‌و په‌ركاڵ دائه‌هێنێ.\nدێدال، له به‌خێڵیا ڕۆژێ ده‌ستی كه‌و ئه‌گرێت و ده‌یه‌وێت كه له بان یه‌كێك له به‌رزترین بورجه‌كانی ئاتێن به نێوی بورجی پالاس بیخاته‌خواره‌وه.\nخاتووخودای ئاتێن له نییه‌تی پیسی دێدال ئاگادار ئه‌بێت. به‌ر له‌وه‌ی كه دێدال ده‌ست بنێته برازاكه‌ی خۆیه‌وه، خاتوخودای ئاتێن كه‌و ده‌كاته باڵنده‌یك و ده‌فڕێته‌وه‌و خۆی له مه‌رگ ڕزگار ده‌كات.\nله كوردستانا كه‌ویچ جێگایكی پیرۆزی له ناو خه‌ڵكا هه‌یه. جێگایكی گه‌وره‌ی له ناو فولكلور و گۆرانی و هه‌ڵبه‌ستا هه‌یه. هه‌وایكی گۆرانی هه‌یه به نێوی كه‌و یار.\nباڵنده‌یكی ئه‌فسانه‌یی هه‌یه به نێوی كه‌ومار.\nنێوی سێ مانگ له مانگه‌كانی هه‌ورامی له ژیانی كه‌و وه‌رگراون. ئه‌م سێ مانگه بریتین له: پاژه‌ره‌ژ(گوڵان)، چیلكر(جۆزه‌ردان)، ئاوه‌وه‌ره(خه‌رمانان)\nپاژه‌ره‌ژ:گیایكه كه له به‌هاراله هه‌ورامانا سه‌وز ده‌بێ و خوراكی سه‌ره‌كی كه‌وه‌كانه.\nئاوه‌وه‌ره:ئاماده‌بوونی به كۆمه‌ڵی كه‌وه‌كان له سه‌ر كانیاوا.\nچیلكر: هێلكه‌كردنی كه‌و.\nجێگای كه‌و له ناو چاندی كوردا ئه‌ونده گه‌وره‌یه كه\nشێركۆكرمانج ده‌یه‌وت كه سێ چت سیمبۆڵی كوردن: كه‌و و خنجه‌ر و داربه‌ڕوو.\nژۆگرافیای ژیانی كه‌و:\n١٤ جۆر كه‌و هه‌یه. كه‌وه‌كان له ناو كێوه‌كانی ڕۆژهه‌ڵاتی نێوه‌ڕاست، ڕۆژهه‌ڵاتی یوونان، باشووری بولغارستان، ئاسیای بووچك هه‌تا منچووری له چیناده‌ژین.\nله ساڵی ١٨٩٣دا ئۆروپاییه‌كان كه‌ویان بردووه‌ته ئیمریكای باكوور پاشان به ئاده‌كانی هاوایی و نیوزلاند.\nكه‌وه‌كان له ناو كێو وده‌شته‌كانو ته‌نانه‌ت له بیاوانه‌كانیچا ده‌ژین.\nتایبه‌تمه‌ندییه‌كانی ڕوواڵه‌تی كه‌و:\nكێشه‌ی به‌ق(كه‌وی نێر) ٥١٠تا٨٠٠گره‌مه و كه‌و ٤٥٠تا ٦٨٠ گره‌مه.\nپه‌ڕه‌كانی به‌ق وكه‌و له یه‌ك ده‌كه‌ن.\nڕه‌نگی په‌ڕه‌كانی بان پشتی كه‌و قاوه‌ییكی ئاماڵ بۆره. له بان سكیه‌وه په‌ڕه‌كانی قیچكن واته زه‌ردێكی ئاچۆخن(ڕۆشن).\nخه‌تێكی ڕه‌ش له بان توێڵیه‌وه ده‌ست پێ ده‌كا ، له چاوه‌كان و گه‌رده‌نی ڕه‌د ده‌بێ وله بان سینه‌یه‌وه به‌رانبه‌ر به قڕگی ده‌گه‌ینه‌وه به یه‌ك.ئه‌م خه‌ته سه‌رو سینه‌ی بۆری كه‌و له ره‌نگی سپی گه‌رووی جییا ده‌كاته‌وه.\nلای سه‌ڵتی كه‌و تێكه‌ڵێكه له ڕه‌نگی ڕه‌ش و به‌ڕوویكی ئاماڵ سپی. ڕه‌نگی په‌ڕه‌كانی نووك باڵه‌كانی به‌ڕوویین.\nده‌نووك،لێواره‌ی پلكه‌كان، لاق و پاكانی كه‌و چێره‌یی یان سوورێكی تۆخن(پڕڕه‌نگ).\nنێرومه‌ه‌كانیان چقیان هه‌یه.\nباڕه‌كه‌وه‌كان ڕه‌نگیان قاوه‌ییو بۆره. كاتێ كه باڵخ ده‌بن ڕه‌نگیان به گوێره‌ی سروشتێك كه تێدان ده‌گۆڕدرێ.\nكه‌وگه‌ری ناوچه‌گه‌ری وشك فره‌تر بۆرێكی ئاماڵ سپین\nكه‌وه‌كان ساڵێ جارێ جووجه‌ڵه ده‌خه‌نه‌وه.\nوه ر‌زی كڕ:\nله خاكه‌لێوه‌وه ده‌ستی پێ ده‌كا هه‌تا خه‌رمانان(له ناوچه‌گه‌ری كوێستانیا) درێژه‌ی هه‌یه.\nهژماری هیلكه‌كان:٧تا ٢١دانه.\nماوه‌ی كڕ كردن: ٢٤ ڕۆژه\nبه‌قه‌كان ته‌نیا یه‌ك هاوسه‌ریان هه‌یه. له وه‌رزی گۆهێرا به‌قه‌كان به لار كردنی ملی خۆیان و به گه‌شاندنه‌وه‌ی باڵه‌كانیان مه‌یلی خۆیان به مێێك نیشان ده‌ده‌ن.\nكه‌وه‌كان له ده‌مه‌و دووایی مانگی ڕه‌شه‌مێا جووت ده‌كه‌ون.\nڕه‌نگه كه كه‌وه‌كان زانستی پێشبینی هه‌واشناسیان هه‌بێ. چوونكوو ساڵگه‌رێ كه بزانن وشكساڵییه، جووجه‌ڵه‌ی كه‌م ده‌خه‌نه‌وه، ده‌زانن ئه‌گه‌ر فره بن له برسییه‌تیا ده‌مرن. ساڵگه‌رێ كه باران فراوان بێت جووجه‌ڵه‌ی زۆر ده‌خه‌نه‌وه!!!\nبه‌قه‌كان  كه‌وه‌كان و جووجه‌ڵه‌كانیان ده‌پارێزن .\nكه‌وه‌كان هێلانه‌كانی خۆیان به پووش له بان زه‌وینه‌وه له ناو شه‌خه‌ڵه‌كانا دروست ده‌كه‌ن. كه‌وباڕه‌كان دووای چه‌ند حه‌فته باڵه‌وازه ده‌بن. ١٢ حه‌فته ده‌خاینێت كه باڵخ بن.\nبه‌قه‌كان تا گه‌وره بوونی كه‌وباڕه‌كان له گه‌ڵ مێه‌كانا ده‌مێننه‌وه.\nكه‌وه‌كان كۆچه‌ر نین، به‌یانیان و نیوه‌رۆژان چینه ده‌كه‌ن. به شه‌وانا له قه‌بووه‌كانی(حه‌شارگه) خۆیاندا ده‌نون. فره‌ترقنه قن(شێوه‌ی ڕێگاڕوێشتنی كه‌وو كۆتر) ده‌چنه ڕێگه‌وه ته‌نیا له كاتی مه‌ترسیدا باڵ ده‌گرنه‌وه.\nكه‌وه‌كان به كۆمه‌ڵ ده‌ژین. له ناو كۆمه‌ڵیانا هه‌موو جۆر كه‌وێك هه‌یه گه‌وره‌و بووچك، نێرو مێ.\nئه‌م باڵنده‌گه‌ره به كۆمه‌ڵ ده‌چنه سه‌ر كانی بۆ ئاوخواردن. له زستانانا كۆمه‌ڵگه‌رێكی گه‌وره‌تر پێك دێنن.\nبه شه‌وا له ناو شه‌خه‌ڵ وكووڤ و كوناگه‌ری ده‌شت وكێوه‌كانا ده‌ژین .پاڕاستنی كۆمه‌ڵ وا به ئه‌ستۆی به‌قه‌كان.\nكه‌وه‌كان بۆ په‌یوه‌ندی له ده‌نگی خۆیان كه‌ڵك وه‌رده‌گرن.\nبه ده‌نگی كه‌و ده‌ڵین قاقبۆ، به خوێندنی كه‌و ده‌ڵین قاقبین.\nكه‌وه‌كان سێ جۆر قاقبۆیان هه‌یه. قاقبۆی هۆشیاری، قاقبۆی شه‌ڕ،قاقبۆی جفتكردن.\nبه‌قاقبۆی هۆشیاری ده‌ڵین قاسپه.\nله هه‌ورامانا گیایك هه‌یه به نێوی پاژه‌ره كه كه‌وه‌كان زۆر حه‌زی لێ ده‌كه‌ن.جگه له پاژه‌ره بلچیچیان خۆش ده‌وێ. ئه‌گه‌ر بلچ و پاژه‌ره‌یان گیرنه‌كه‌وێت  ده‌خڵ ودانی دیكه و مێش ومێشۆڵه‌یج ده‌خۆن.\nله كوردستانا به شێوه‌گه‌ری جۆراوجۆر به پێ وه‌رزه‌كان كه‌و ڕاو ده‌كرێ، كه بریتین له:\nڕاوچی داوێك ئه‌نێته‌وه. له پاڵ داوه‌كه‌یا به‌قێك به په‌تێ ئه‌وه‌سێته‌وه دارێكه‌وه . به‌قه‌كه ده‌ست ده‌كاته خوێندن. به‌قه‌كانی دیكه چۆن ده‌نگی ناناسن دێن هێرش ده‌كه‌نه سه‌ری و ده‌كه‌ونه ناو داوی ڕاوچی.\n٢-ڕاوی كه‌و به‌كه‌و:\nئه‌م ڕاوه زۆرتر له وه‌رزی به‌هاراده‌كرێ. ڕاوكه‌ر دوو كه‌وی نێرومێ له جێگایكه‌وه داده‌نێ و خۆی له ڕه‌به‌تا داده‌گرێ. كه‌وه‌كان ده‌ست ده‌كه‌نه خوێندن. كه‌وانی دیكه دێن و ده‌وریان لێ ده‌ده‌ن.  ڕاوچی كه‌وه‌كان به ساچمه تفه‌نگ ده‌كوژن.\n٣-ڕاوی سه‌ركانی یان ڕاوه‌بار:\nئه‌م ڕاوه له پاییزا ده‌كرێ. كاتێ كه كه‌وه‌كان به كۆمه‌ڵ دێنه سه‌ر كانی بۆ ئاوخواردن، ڕاوچی له ڕه‌به‌تا خۆی داده‌گرێ و راویان ده‌كا.\nئه‌م ڕاوه له كاتی باران بارینا له پاییزا ده‌كرێ.\nڕاوچییه‌كان كه‌وه‌نێرومێه‌كانی خۆیان دننه‌ناو قه‌فه‌سێكو ده‌یانبه‌نه بان ته‌پۆڵه‌كان. كه‌وه‌كان كه دێن ده‌وریان لێ بده‌ن ده‌كه‌ونه ناو داوی ڕاوچییه‌كان.\nڕاوێكه كه له ده‌ستپێكی به‌فر بارینا ڕاوچییه‌كان به كۆمه‌ڵ ده‌یكه‌ن. كاتێ كه به‌فر ده‌ست ده‌كاته بارین ڕاوچییه‌كان داو بۆ كه‌وه‌كان داده‌نن. كه‌وه‌كان بۆ دۆزینه‌وه‌ی ده‌غڵ ودان له هێلانه دێنه‌ده‌ره‌وه ده‌كه‌ونه ناو داوه‌كان.\nله‌م ڕاوه تاكتیكێكی دیكه ئه‌وه‌یه كه ڕاوچییه‌كان كه‌وه‌كان ئه‌ونده ده‌فڕنن كه ماندوو بن تاله ماندووییا بكه‌وه‌ن، ئه‌وسا ده‌یانگرن.\nڕاوچی په‌تێك ده‌وه‌سێته‌وه پێ كه‌وێكی مێ . كه‌وه نێر كه نیزیكی ده‌بێته‌وه ده‌كه‌وێته ناو داوی ڕاوچییه‌كه.\nڕاوچی چاڵێ ده‌كه‌نێ. له بان چاڵه‌كه‌وه درگاێك داده‌نێ. كه‌وه‌كه كه ده‌چێته بانی، درگاكه ده‌كرگێته‌وه‌و ده‌كه‌وێته ناو چاڵه‌كه و درگاكه ده‌وه‌سگێته‌وه.\nڕاوچی شه‌و به چاقووه‌وه ده‌ڕوێته ده‌ره‌وه . كاتێ كه چراكه ده‌خاته ناو چاوی كه‌و . كه‌وه‌كه جووڵه‌ی لێ ده‌بڕگێت و ڕاوچی ده‌یگرێ\nسه‌رچاوه: ویكیپێدیا، هێندێ وتار له سه‌ر ئنتێرنت\nزاراوەی تایبەت بە ڕاو\nPrevious articleدەمیرتاش و ٩ پارلمانتاری تری کوردی باکوور لە لایەن پۆلیسی تورکەوە دەستبەسەر کران+ ڤیدیۆ\nNext articleئاگربەستی ١٠ کاتژمێرەی ڕووسیە و سووریە بۆ خۆبەدەستەوەدانی دژبەرانی ئەسەد لە حەلەب


پڕۆژەی هەڵکەندنی سەنگەر لە دەوری کەرکوک.\nدەزگاکانی راگەیاندن بڵاویان کردۆتەوە کە پڕۆژەیەکی هەڵکەندنی سەنگەرێک بەدەوری شاری کەرکوکدا بڕیاردراوە کە سێ فەرمانگەی میری بەشداری تێدادەکەن. بڕی پارە سێ ملیاردو ٥٠٠ ملیۆن دینار بۆ ئەم پڕۆژەیە بڕیاردراوە! دەشڵێن ئەم پارەیە بەش ناکات و لە ئایندەدا پارەی دیکەی بۆ تەرخان دەکەن.\nئەمەش لە رۆژی سێ شەمە ٢١ئایاری رابوردودا لە کۆبوونەوەی هەفتانەی کۆمیتەی ئاسایشی پارێزگای کەرکوکەوە بڕیار دراوە، بە ئامادەبوونی پارێزگار و بەڕێوەبەری پۆلیس و بەرپرسی لیوایەکی پێشمەرگە و... تاد ..گوایە بە مەبەستی پاراستنی شاری کەرکوک لە هێرش و کرداری توندوتیژیی.\nکە ئەم هەواڵەم خوێندەوە سەرسام بووم، بە رادەیەک وام هاتەوە بیر کە لە تاقیکردنەوەکانی سەردەمی "غەزوەی خەندەق"ی ساڵانی سەرەتای کۆچیی و دواتر کەڵکیان وەرگرتبێ، یان لە چەرخەکانی ناوەڕاست ئەزموونیان وەرگرتبێ کە قەڵا و دیواری بەردینیان بە دەوری شارەکاندا دروست دەکرد، گوتم تۆ بڵێی ئەوەیان لەیادچووبی کە ئێستا چەرخی بیست و یەکەمە و سەردەمی زانست و تەکنۆلۆژیای یەکجار پێشکەوتووە.\nدەمەوێ بە راشکاویی بڵێم ئەنجامدانی پڕۆژەیەکی لەم چەشنە هەڵەیەکی یەکجار گەورەیە و پارە بەفیڕۆدانێکی دوورە لە هەستکردن بە برپرسیی.\nکارێکی وا رەنگە زۆر پارێزگەی دیکەش چاوی لێبکەن و بڕیاری وا هەڵە بدەن.\nئەم بیرۆکەیە کاتی خۆی بە بیری بەڕێز پارێزگاری هەولێر کاک نەوزاد هادیشدا هات کە دوای بوونی بە پارێزگاری هەولێر لەگەڵ شاندیکدا چووینە سەردانی بۆ پیرۆزبایی وەرگرتنی ئەرکی پاریزگاری هەولێر. کاتێک باسی ئەوەی کرد کە پێشنیازێک هەیە بۆ هەڵکەندنی چاڵێکی گەورە کە پڕ لە ئاو بکرێت و ٢٥ هەزار پێشمەرگەی بۆ تەرخان بکرێت، تا تێرۆریستان نەتوانن بێنە ناو شاری هەولێر و باسی خەرجیی و توانای مرۆیی کرد بۆ ئەنجامدانی ئەو پڕٶژەیە، لەوێدا گوتم ئەمە هەڵەیەکی گەورەیە و بێ ئەنجامە و دەکرێ بە پەنجا تیپی چەکداریی ٣ کەسی کە هەمووی دەکاتە ١٥٠ پێشمەرگە گشت رێگا قاچاغەکان کۆنترۆل بکرین، و... تاد.\nبۆ خۆشبەختیی وازیان لەو پڕۆژەیە هێنا و، پارێزگاری هەولێرو بەرپرسانیتر دیارە دووربینانە سەرنجی ئەو بابەتەیانداوە و دەستبەرداری بوون.\nئەم پڕۆژەیەی کەرکوکیش هیچ قازانجی نییە و زیانی زۆرترە لەبەر ئەم هۆیانەی خوارەوە:\n- پارەیەکی زۆری بەفیڕۆ تێدا خەرج دەکرێ.\n- خاکێکی زۆری دەوری کەرکوک بەفیڕۆ لەدەست دەدات.\n- ئەو سپێڕە ناتوانێ پاش چەند ساڵێکیتر رێگەی فراوانتربوونی شارەکە بگرێت.\n- ئەو دیوارو خەندەقە بە هیچ جۆرێک نابێتە هۆکاری پاراستنی شاری کەرکوک لە هێرش و کرداری توندوتیژیی.\n- بەشی زۆری تێرۆریستان بە کۆنترۆڵە فەرمییەکانی سەر رێگاکاندا دێنە شارەکان کە پڕیشن لە ئاسایش و پۆلیسی چەکدار.\n- تێرۆریستان "دەستە دزیان" هەیە، هاوکاریان هەیە.\n- هێرش و کرداری توندوتیژیی لە ناوەرۆکدا هۆکاری سیاسییان لە پشتەوەیە.\n- ئەوەی دەگوزەرێ ئەنجامی سیاسەتێکی تایەفەگەریی نەگریس و ئابووریی هەڵە و دزیی و بەرتیلخۆرییە، دەبێ بە جۆرێکی جیاواز چارەسەر بکرێن.\n- تێرۆریستان سوود لە دەیان کون و کەلەبەری سیاسی و ئابووریی و کۆمەڵایەتی وەردەگرن بۆ پیادەکردنی تاوانەکانیان بەناوی ئاین و خواپەرستییی درۆزنانەوە.\n- دەبێ بە وردیی بیر لە سیاسەتێکی راست و دروست بکرێتەوە لە هەموو بوارەکاندا بۆ بنەبڕکردنی هێرش و کرداری توندوتیژیی.\nئەم پێشنیارەی دەستبەرداربوونی ئەو پڕۆژەیە دەخەمە بەرچاوی بەرپرسە بەڕێزەکانی پارێزگای کەرکوک و هیوادارم لایان پەسندبێت و سەرکەوتووبن لە بەربەستکردنی هێرش و کار و کردەوەی تێرۆریستیی بە شێوازیتر.


کوردیپێدیا - سمێڵ بابڕ لە نوسینی یەکەم وتار و مانیفێستی ژن\n📖 سمێڵ بابڕ لە نوسینی یەکەم وتار و مانیفێستی ژن | پۆل: کورتەباس | زمانی بابەت: 🏳 کوردیی ناوەڕاست\nسمێڵ بابڕ لە نوسینی یەکەم وتار و مانیفێستی ژن\nماوەیەکی باش من خەریکی کورتکرنەوەی نوسینەکەم 'مانیفێستی ژن لە سیاسەتی کوردی دا' بووم لە سلەیمانی، ئەوە یەکەم نوسینم بوو بە شێوازی ووتاریی و مانیفێستی لەسەر پرسی ژن. پێشتر جار بە جار شیعرم دەنوسی بە هەردوو زمانی کوردی و عەرەبی بەڵام زیاتر بە کوردی، ئەو شیعرانە تەنها لە ماڵەوە بۆ خۆمان و لەناو هاوڕێیانی رێکخستن و پێشمەرگە دەخوێنرایەوە. زۆر زوو وازم لە نوسینی شیعر هێنا و هەموو گرنگیەکەم دا بوو بە تێۆرییەکانی فەلسەفەی سیاسی و بیرکردنەوە و دیبەیتە سیاسیەکان و جارێکیتر نەچوومەوە سەر نوسینی شیعر.\nپێم وایە کورتکردنەوەی مانیفێستی ژن زیاتر لە کاتی نوسینەکەی برد. کاک/شەهید دڵشاد مەریوانی کە خوێندیەوە زۆری پێخۆش بوو، زۆریش هانیدام و یارمەتیدام بۆ رێنمایی کردن لە کورتکردنەوەی سەرو چل پەڕە نوسراوەکەم بێ ئەوەی خاڵە سەرەکیەکانی بقرتێت. 'مانیفیستی ژن لە سیاسەتی کوردی دا ' سەرەتا زیاتر لە(40) پەڕە بوو، کورتم کردەوە بۆ بیست پەڕە بۆ ئەوەی لە شاخ نەڵێن زۆر دوورودرێژە و بڵاوی بکەنەوە لە نامیلکەکەیدا. لە ساڵی 1981 دا نوسیم و ناردم بۆشاخ بۆ بڵاوکردنەوە. بەڵام وەکو پێشتر لە وتاری ' لە داوێنی پرسی یەکسانی جێندەری' دا ئاماژەم پێکردوە، ڕایانگرت و بڵاویان نەکردەوە. ئەوە یەکەم نوسینی درێژ و گرنگ بوو بینوسم، سەرەتا هێندە زۆر بوو پەڕەکانی دەگونجا و دەکرا کتێبێک بوایە، دواتریش پاش کورتکردنەوەکەی بۆ بیست پەرە، دەکرا وەکو نامیلکەیەک بڵاوبکرایەتەوە.\nئەوکاتەی کە خۆم چووم لە 1982دا لە کۆنفرانسی کۆمەڵە نوسینەکەم جوڵاند. ناوی 'کۆنفرانس' بوو بەڵام، هیچ کۆنگرەیەکمان پیشتر نەکردبوو، گەرچی کۆنفرانسەکان ناویان کۆنفرانس بوو، بەڵام بە ڕیالیتی 'کۆنگرە' بوون، کۆنگرەی سەرکردەکان و ئەوانەمان بوو کە ڕێگە پێدراو بوین بۆ خۆ هەڵبژاردن بۆ سەرکردایەتی کردنی بزوتنەوەکە. لەوێ بە یارمەتی کاک نەوشیروان مستەفانەوشیروان مستەفا خوێندمەوە و خستمە دیبەیتەوە لەناو سەرکردایەتی سیاسی کوردیدا.\nڕاستیەکەی، من ئەوسا نەمدەزانی مانای 'مانیفێست' واتە 'دەرخستن' یا دەرخستنی مەسەلەیەک یا ناوەرۆکێک، ئێستا دەزانم کە 'مانیفێست' لە زمانی ئینگلیزییەوە هاتوە و مانای دەرخستن دەگرێتەوە. پێم وایە نەک هەر من بەڵکوو هەموومان 'مانیفێست'مان بە مانای 'بەرنامەی سیاسی' بەکاردەهێنا، ئەوکات منیش هەر وەکو هەموو بە مانای 'بەرنامە' بەکارم هێنابوو، بەڵام بە مانای بەرنامەی سیاسی لە پرسی جێندەردا. کە کات هاتە سەر ناردنی لە 1981 دا، ئیتر 'مانیفیستی ژن لە سیاسەتی کوردیدا' زۆر کورت ببۆوە و تەنها بیست پەڕە بوو، وەک وتارێکی درێژ بوو و گونجاو بوو بۆ بڵاوکردنەوەی وەکو نامیلکە. بە مەبەست بە شێوازی نوسینی 'مانیفێستی حیزبی' م نەنوسیبوو کە بریتی بێت لە پێشەکی وچەند مادە و بڕگەیەک، چونکە مانیفێستی حیزبێک نەبوو. مەبەستم ئەوە بوو تایبەت بێت وتەنها یەک بڕگە لەخۆی بگرێت کە پرسی ژن/جێندەری بوو لەناو سیاسەتدا، واتە ئیزافەیەک بێت لە ڕوونکردنەوە و دەستنیشانکردنی ئەوەی پێویست بوو بکرێت و بکرێت بە پاشکۆیەک بۆ ئەو مانیفێستەی کە هەمانبوو.\nئەو نوسینەم بەگشتی، کەموکوڕیەکان و مافەکانی ژن وەک ئەوەی پێویست بوو تاووتوێ دەکرد و بەراورد دەکرد، بە مەبەستی باشکردنی ژیانی مێینەی کورد لەسەرزەمینی ڕیالیتی ژیانکردنی ڕەگەزی مێینە لە کوردستاندا، چاک لەبیرمە ووردەکاری ئەزموونی نادادپەروەری بەرامبەر ڕەگەزی مێینەی تیا بوو هەر لە قۆناغی مناڵیەوە هەتا قوتابخانە وگەورەبوونی و گەنجیەتی وپاشان هاتبوومە سەر باسکردنی کێشە و بێ بەرنامەیی بۆ بەشداری سیاسی ژن. چونکە خۆم سیاسیکاربووم، نەچووبوم بەلای کێشەی جێندەریی لە پیشەکانیتردا، بەڵکوو سەرنجم بەتایبەت لەسەر چۆنیەتی بەشداریکردنی ژنی کورد بوو لە بواری سیاسەت دا. سەرەنجامەکەشی هەوڵێکی زۆر دڵسۆزانە بوو بۆ دەستنیشانکردنی کەموکوڕیەکان و ڕێنمایی کردن بوو سەبارەت بە پڕکردنەوەی ئەو بۆشاییەی کە پێویست بوو نەبێت لە پرسی جێندەریدا لە ناو بزوتنەوەی سیاسی کورد دا. داواکارییەکەی بریتی بوون لە پلان و بەرنامەیەک کە بە ڕای من پێویست و گرنگ بوو و دەبوایە بکرێت بە بەشێک لە بەرنامەی سیاسی و ئیشکردنی سیاسی بزوتنەوەی کوردیدا لەو کاتانەدا.\nوێنەکە هی ئەوکاتەیە کە دەچووم بۆ کۆنفرانسەکە لە 1982 دا و لەوێ 'مانیفێستی ژن لە سیاسەتی کوردی دا'م خوێندەوە. کراسێکی کوردی خاکی و شاڵێکی خوری خاکیم بەسەرشانەوە بوو، ئەو پۆشینەم نزیک لە بەرگی 'یەکپۆشیی' خاکیانەی پێشمەرگایەتیم بوو لە شاخ، بەڵام شەرواڵەکەی باوکم نەپۆشی ئەو جارە، لەبەر ئەوەی دەمویست زۆربەی رێگەکە بە ئۆتۆمبیل بگەم. چونکە لە جاری یەکەممدا بۆ شاخ ماندوویەتی زۆرم بینی و ڕێگاکەم ناخۆش بوو. ئەمجارەیان لە قەڵادزێقەڵادزێ وە ڕێمان گرتەبەر و دوای قەڵادزێش هەتا چەند گوندێکمان تێپەڕاند هەر بە جییب (جێب) ڕۆیشتین، دوای مانەوەی شەوێک لە دێیەکدا خاوەن ماڵەکە وەک بەڵەد و وەک وڵاخدار هەموو رێگەکە هات لەگەڵمان بۆ کۆنفرانسەکە.\n#نەوشیروان مستەفا | #قەڵادزێ |\n1. 👁 ساماڵ مانی\n➕ ئەم بابەتە لەلایەن: (جوان عومەر ئەحمەد)ەوە لە: May 16 2020 9:29PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: May 16 2020 10:47PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Mar 13 2021 5:50PM باشترکراوە


ئۆکسفۆرد دەڵێت ڤاکسینەکەی بۆ کۆرۆنا بۆ کەسانی بە تەمەن ئەنجامی باشی هەبووە\nزانکۆی ئۆکسفۆردی بەریتانی ڕایگەیاند ئەو ڤاکسینەی تاقیکردنەوەی لەسەر دەکات بۆ ڤایرۆسی کۆرۆنای جۆری کۆڤید 19 ئەنجامی باشی هەبووە و بە تایبەتی بۆ کەسانی بە تەمەن.\nزانکۆکە ئەمڕۆ پـێنجشەممە ڕاپـۆرتێکی لە بارەی ئەنجامی قۆناغی دووەمی تاقیکردنەوەکانی بڵاوکردەوە، دەڵێت ڤاکسینەکەی کە بە ChAdOx1 nCov-2019 ناودێرکراوە، تاقیکراوەتەوە بەسەر 560 کەسی خۆبەخش. دەشڵێت بریتبوون لە 3 گروپ، 18 – 55 ساڵ، 56 – 60 ساڵ، 70 ساڵ و سەرووتر. هەریەکەیان دوو دەرزی ڤاکسینەکەیان لێدراوە.\nدکتۆر مەهاشی ڕاماسامی، پـزیشک و توێژەر لە دەستەی ڤاکسینی ئۆکسفۆرد گوتی وەک دەزانرێت کەسانی بە تەمەن کەمتر جەستەیان سوود لە ڤاکسین دەبینێت، بەڵام خۆشبەختانە ئەم ڤاکسینە کاریگەری بەسەر کەسانی بە تەمەن هەبووە بە هاوشێوەی گەنجان.\nبەپـێی ڕاپـۆرتەکەی ئۆکسفۆرد، ڤاکسینەکە هیچ کاریگەری خراپی لاوەکی لە قۆناغی دووەمی تاقیکردنەوەکاندا بەدی نەکراوە. لە ئێستادا قۆناغی سێـیەمی تاقیکردنەوەکان بەڕێوەدەچێت و ڕەنگە لە ماوەی چەند هەفتەی داهاتوو ئەنجامە سەرەتایـیەکانی دەرکەوێت.


Home›هەواڵ›ڕۆژهەڵاتی ناوەڕاست›وادەی پڕکردنەوەی فۆرمی وەرگرتنی فەرمانبەرانی سەر سندوقی دەنگدان راگەیەنرا\nکۆمیسیۆنی باڵای سەربەخۆی ھەڵبژاردنەکان رایگەیاند، پێشکەشکردن بۆ کارکردن وەکو فەرمانبەری سەر سندوقی دەنگدان لە هەڵبژاردنەکانی ئەمساڵی پەرلەمانی عێراق لە هەفتەی داهاتووەوە دەستپێدەکات.\nکۆمیسیۆنی باڵای سەربەخۆی ھەڵبژاردنەکان رایگەیاند: فەرمانبەرانی فەرمانگەکانی دەوڵەت دەتوانن فۆڕمی کارکردن وەکو فەرمانبەری دەنگدان لە هەڵبژاردنەکانی ئەمساڵی پەرلەمانی عێراق پڕبکەنەوە، بەو مەرجەی بەلایەنی کەم دەرچوی قۆناغی ئامادەیی بن.\nراشیگەیاندوە:، خوێندکارانی زانکۆ، پەیمانگە و ئەوانەش کە خوێندنیان تەواوکردوە، بەلای کەمەوە هەڵگری بڕوانامەی ئامادەیی بن و تەمەنیان لە 19 ساڵ کەمتر نەبێت و لە 56 ساڵیش زیاتر نەبێت دەتوانن فۆڕم پڕبکەنەوە.\nبە پێی راگەیەنراوەکە لە رۆژی 23ی ئایارەوە دەست بە ورگرتنی فۆرمی ئەو کەسانە دەکرێت کە خوازیارن وەک فەرمانبەری سەر سندوقی دەنگدان کاربکەن.\nبڕیارە 10ی تشرینی یەکەمی ئەمساڵ هەڵبژاردنی پێشوەختی پەرلەمانی عێراق بەڕێوەبچێت و کۆمسیۆن بەردەوامە لە ئامادەکاریەکانی.\nلە SNN وە وادەی ناردنی 200 ملیارەکە بۆ هەرێم ئاشکرا دەکرێت


عێراقیەکان لە مەیدانی تەحریری ناوەندی بەغدا خۆپیشاندان دەکەن و داوای کۆتاییهێنان دەکەن بە دەستێوەردانی دەرەکی لە کاروباری وڵاتەکەیاندا و داوای دۆخێکی باشتری ژیان دەکەن. [دیارونا]\nپیاوی ئایینی باڵای شیعە لە عێراق لایەنە دەرەکیەکانی ئاگادارکردۆتەوە دژی دەستێوەردان لە کاروباری عێراق یان سەپاندنی ویستیان بەسەر خۆپیشاندەراندا کە لە مانگی رابردووەوە هاتوونەتە سەر شەقامەکان تا داوای وڵاتێکی ئازاد و سەربەخۆ و کۆتاییهێنان بە گەندەڵی بكه‌ن.\nئایەتوڵا عەلی سیستانی لە وتاری هەفتانەی رۆژی هه‌ینیدا کە لەلایەن نوێنەرێکیەوە خوێندرایەوە لە شاری پیرۆزی کەربەلا لە 1 تشرینی دووەم وتی: "هیچ کەس و گروپێك، هیچ لایەنێك بە دنیابینیەکی تایبەتەوە، هیچ لایەنێکی هەرێمی و نێودەوڵەتی بۆی نییە بەسەر ویستی خەڵکی عێراقدا زاڵبێت و ویستی خۆی بەسەریاندا بسەپێنێت."\nوتەکانی دوای چەند راپۆرتێك هاتن كه گوایا فەرماندەی هێزی قودسی سوپای پاسدارانی شۆڕشی ئیسلامی ئێران (پاسداران) قاسم سوله‌یمانی، دوو رۆژ پێشتر سەردانی بەغدای کردبوو بۆ کۆبوونەوەیەکی نهێنی لەگەڵ سەرکردەی میلیشیا هاوسۆزه‌كانی ئێران.\nشیکاروانان دەڵێن لێدوانەکانی سیستانی هاوتەریبن بە بەرزبوونەوەی دەنگی عێراقیەکان لە سەرکۆنەکردنی نفوزی ئێران و دەستێوەردانیدا لە کاروباریان، کە تۆمەتباریدەکەن بە خراپتربوونی دۆخی وڵاتەکەیان.\nخۆپیشاندەران لە مەیدانی تەحریر لە بەغدا گردبوونه‌ته‌وه تا داوای وڵاتێکی ئازاد و خاوەن سەروەری بکەن. [دیارونا]\nتوێژەر لە بواری هزری ئیسلامی و پیاوی ئایینیی پێشتر لە حەوزەی نەجەف، غەیس تەمیمی وتی لە دوایین وتاریدا کاتێک سیستانی باسی لە دەستێوەردانی نێودەوڵەتی و هەرێمی کرد، ئاماژەبوو بە دەستێوەردانی ئێران، بەتایبەتی لە بابەتی مامەڵەکردن لەگەڵ خۆپیشاندەراندا.\nوتی: "ئەوە روونە کە ئێران تۆمەتبارە چونکە زۆرترین کاریگەریی لە دۆخی عێراقدا هەبووە."\nوتیشی ئێران تاکە وڵاتە کە خۆپیشاندانەکان بە "هەڕەشەیەکی زۆر گەورە" دەبینێت، بەتایبەتی چونکە خۆپیشاندەران بە ئاشکرا ئاستی تووڕەیی عێراقیەکانیان بەرامبەر ئەو دەستێوەردانە نیشانداوە.\nخۆپیشاندانەکان ئێران نیگەران دەکەن\nتەمیمی وتی رژێمی ئێران زۆر نیگەرانە لەوەی خۆپیشاندانەکانی ئێستا قەبارە و تاویان پەرەدەسەنێت و لە نفوزی ئەو کەمدەکەنەوە لە عێراق.\nروونیکردەوە كه ئەمە بەتایبەتی راستە له‌كاتێكدا خۆپیشاندەران ماوەیەکە داوای عێراقێکی ئازاد و سەربەخۆ دەکەن کە ناچەمێتەوە لەبەردەم هەڕەشەی گروپە بەهێزەکانی سەر بە پاسداراندا.\nوتی دروشمە نیشتمانیەکانی وەك (نیشتمانمان دەوێت) و (بۆ مافەکانم خۆپیشانداندەکەم)، کە لە خۆپیشاندانەکاندا بەرزکراونەتەوە، هەڕەشە لە پلانی پاسداران دەکەن بۆ چاندانی تائیفیەت و تەشەنەپێکردنی مەیلی ئایینی.\nوتیشی رژێمی ئێران شکستی هێنا لەوەی ئامادەییەکی بەهێزی هەبێت لەنێو کۆمەڵگەی عێراقیدا و ئاماژەیکرد بەوەی تەنانەت عێراقیەکانی پارێزگاکانی باشوریش کە ئێران بە هاوپەیمانی نزیکی خۆیان دەزانن، خۆپیشاندان ده‌كه‌ن دژی دەستێوەردانی ئەو وڵاته لە کاروباریاندا کە تەنیا نائومێدی و چەرمەسەریی بۆ هێناون.\nوتی ئەم شکستە بەڵگەی زیاترە لە بێتوانایی ئێران بۆ سەپاندنی هەژمونی خۆی بەسەر دەسەڵاتی ئایینیی شیعەدا (مه‌رجه‌عیه‌ت) لە نەجەف و عێراق.\nکۆماری ئیسلامی ماوەیەکی زۆرە مەزهەبی ویلایەتی فەقیهـ (فەرمانڕەوایی ئاخوندان) لە نەجەف و تەواوی ناوچەکە برەوپێدەدات، کە داوای دڵسۆزیی دەکات بۆ والی فەقیهـ -- رابەری باڵای ئێران، عەلی خامەنەئی.\nتەمیمی وتی بەڵام دەسەڵاتدارانی ئایینیی لە نەجەف پێشوازی لە نفوزی ئایدۆلۆژیی ئێران ناکەن و بەشێوەیەکی بەرفراوان مەزهەبی ویلایەتی فەقیهـ رەتدەکەنەوە.\nناڕەزایی جەماوەری بەرامبەر نفوزی ئێران\nشیکاروانی سیاسی، فەیسەڵ حسێن بە دیارونای وت پێگەی عەلی سیستانی بە رەتکردنەوەی هەر دەستێوەردانێکی دەرەکی "ئەرێنییە و رەنگدانەوەی ناڕەزایی جەماوەرە بەرامبەر نفوزی ئێران".\nحسێن وتی لەکاتی وتارەکەیدا، سیستانی پشتیوانی كرد له داواکانی خۆپیشاندەران بۆ چاکسازی، لەناوبردنی گەندەڵی، دابەشکردنی یەکسانی سامان و دابینکردنی خزمەتگوزارییە گشتییەکان.\nوتی سیستانی جەختیشیکردەوە لەوەی تەنیا عێراقیەکان بڕیار لەسەر چارەنوسیان دەدەن و پشتگیری كرد لە داواکانیان بۆ کۆتاییهێنان بە دەستێوەردانی دەرەکی، بەتایبەتی لەلایه‌ن ئێرانەوە.\nحسێن وتی عێراقیەکان نفوزی ئێران لە وڵاتەکەیاندا وەك "کۆڵۆنیالیزم" دەبینن کە ئامانجی ئەوەیە پاسداران و میلیشیاکانی دەستی باڵایان هەبێت، لە بایەخی فەرمانڕەوایی یاسا کەمبکەنەوە و تووندوتیژی و تائیفیەت بڵاوبکەنەوە.\nوتی میلیشیاکانی سەر بە ئێران هەوڵی تێکشکاندنی ئابوری نیشتمانیی عێراق و وڵاتانی دیکەی ناوچەکە دەدەن بە راکێشانیان بۆ نێو قەرزاری، هەڵایسان و دۆخی سەختی ئابوری، تا بەئاسانی بتوانن پرۆسەی سیاسیی ئەو وڵاتانە کۆنترۆڵبکەن و دواجار دەستبگرن بەسەر سەرچاوەکانیاندا.\nئەو عێراقیانەی هاتوونەته سەر شەقامەکان لە خۆپیشاندانەکاندا "تووڕەییان دەردەبڕن دژی رۆڵی ئێران لە کەمکردنەوەی سەرچاوە نیشتمانیەکان لەگەڵ دەسەڵاتی میلیشیاکانی لە وڵاتەکەیاندا، کە بوونەتە هۆی گەندەڵییه‌كی بەربڵاو، خراپبوونی دۆخی خزمەتگوزاری گشتی، رێژەی بەرزی هەژاری، ستاندەری نزمی ژیان و رێژەی بەرزی بێکاری".\nوتی: "میلیشیاکان نەوتەکەمان دەدزن تا ئابوری ئێران بەهێزبکەن. پرۆژە پیشەسازییەکان دوادەخەن و سەرچاوە نیشتمانیەکان تێکدەشکێنن تا عێراق هیچ بژاردەیەکی نەبێت تەنیا ئەوە نەبێت بەرهەمی کشتوکاڵی لە ئێرانەوە هاوردەبکات."\nوتیشی: "لەمڕۆدا، عێراقیەکان داوای مافەکانیان دەکەن و دەیانەوێت کۆتاییبهێنن بە دەستێوەردانی ئێران و نفوزی پاسداران و به‌كرێگیراوانی."\nئه‌ی خودا، تكایه ئه‌م گه‌له رزگاربكه له‌م خه‌م وخه‌فه‌ته!


هەنگاوێكی نوێ لەبارەی چارەنوسی 400 ملیار دینارەكە – Standard Kurd\nلەلایەن ستاندار Posted on حوزه‌یران 10, 2020 1187 جار بینراوە 0 سەرنج\nدوو پەرلەمانتاری كورد لە ئەنجومەنی نوێنەرانی عێراق داوا لە دەستەی نەزاهەی عێراق دەكەن لێكۆلینەوە لەگەل حكومەتی هەرێم بكرێت لەبارەی چارەنوسی ئەو 400 ملیار دینارە كە بەغدا بۆ مووچە ناردویەتی بۆ هەرێم.\nهەریەك لە غالب محەمەد و سەركەوت شەمسەدین ئاماژە بۆ ئەوە دەكەن بەفەرمی دەستەی نەزاهەی عێراق مان راسپاردوە بە لێکۆڵینەوە حکومەتی هەرێم سەبارەت بە ٤٠٠ ملیارەکە.\nبۆ: دەستەی نەزاهە\nبابەت: شایستە داراییەکانی فەرمانبەرانی هەرێم\nحکومەتی عێراقی بری (٤٠٠) ملیار دینار بۆ موچەی فەرمانبەرانی هەرێم بۆ مانگی نیسانی ۲٠۲٠ رەوانی هەرێمی کوردستان کردووە.\n🔴 حکومەتی هەرێم بری (۳۸٠) ملیار دینار لەو پارەیە بەکارهێناوە بۆ دانەوەی قەرزی وەبەرهێنەرن و کۆمپانیاکان.\n🔴 بری (۱۲) ملیار دینار لەو پارەیە خەرجکراوە بۆ دانەوەی قەرزی بانکە عێراقی یەکان.\n🔹 لەم بارودۆخە سەختە و بڵاوبونەوەی کۆرۆنا، فەرمانبەران هیچ سەرچاوەیەکی تری داراییان نیە جگە لەموچەکانیان.\n🔹داواکارین راستەوخۆ لێکۆڵینەوە لەسەر ئەم پرسە دەستپێبکەن، پێشتر داواکاری ئاراستەی نەزاهەی هەرێمی کوردستان کراوە بەڵام وەڵام نەدراوەتەوە و لێکۆڵینەوەش نەکراوە.\nهەر وەها لێكۆڵینەوە بكرێت لە چۆنێتی خەرجكردنی ئەوە برە پارەیە كە بۆ موچەی فەرمانبەرانی هەرێم دەروات ، لە كاتێكدا كە یاسای بودجەی عیراق لە ٢٠١٩ رێگەنادات بە گۆرینی ئەو برە پارەیە لە بابێك بۆ بابێكی تر .\nبڵاوکراوەی پێشوووردەكاری برینی بەشێكی مووچەی مانگی شوباتی فەرمانبەران ئاشكرادەكرێت\nبڵاوکراوەی نوێترحکومەت لە نێوان کۆرۆنا و متمانەبوندا.


بەهۆی نەخۆشییەکی دەگمەن کە زوو پیربوونە، کچە منداڵێکی تەمەن هەشت ساڵانی خەڵکی ئۆکرانیا کۆچی دواییکرد، ئەو منداڵەش بە بچووکترین کەس هەژماردەکرێت لە سەر ئاستی جیهان کە بەهۆی ئەو جۆرە نەخۆشیەوە گیانلەدەست بدات.\nبەگوێرەی ماڵپەری” ڤۆڵین24″ی ئۆکرانی منداڵەکە ناوی ئاناساکیدون بووە و تەمەنی هەشت ساڵ بووە، بەهۆی تووشبوونی بە نەخۆشی زوو پیربوون کە بە شێوە زانستییەکەی بە نەخۆشی”بڕوگیریا” ناسراوە گیانیلەدەستداوە.\nئاماژە بەوەشکراوە، زۆربەی ئەندامەکانی جەستەی ئانا بەهۆی نەخۆشییەکەوە توشی پۆکانەوە بوون، ئەوەش بەهۆی پیربوونی جەستەیەوە لە ڕووی فیسۆلۆجییەوە.\nبەگوێرەی زانیارییە پزیشکییەکان، نەخۆشی بڕۆگیریا نەخۆشییەکی زگماک و دەگمەنە لە کۆی 20 ملیۆن کەس تەنها یەک کەس تووشی ئەو جۆرە نەخۆشییە دەبێت و لە ئێستاشدا ژمارەی تووشبووانی ئەو نەخۆشییە لە هەموو جیهاندا 160 کەسە.\nپسپۆرانی بواری پزیشکی ئاماژە بەوەدەکەن، یەک ساڵ لە تەمەنی تووشبووانی نەخۆشی برۆگیریا بەرامبەر بە 10 ساڵەی کەسی ئاسایی هەژمار دەکرێت، چونکە ئێسکی تووشبووی ئەو نەخۆشیە زوو گەشە ناکات، بەڵام ئەندامانی جەستەی زۆر بە خێرایی گەشەدەکەن و دەچنە قۆناغی پیربوون و پوکانەوەوە.